***Mestský futbalový zväz, Alejova 2, 042 96 Košice***

**KONFERENCIA MESTSKÉHO FUTBALOVÉHO ZVÄZU**

**Košice, dňa 2013**

**STANOVY**

**Mestského futbalového zväzu Košice**

**OBSAH:**

[**PRVÁ ČASŤ - Základné ustanovenia**](#h.fb5mjcs2bell)

[**Prvá hlava - Úvodné ustanovenia**](#h.cl5fsmr73ist)

[Článok 1 - Názov, sídlo, právna forma a symboly MFZ](#h.vy2xr2d4s64w)

[Článok 2 - Vymedzenie základných pojmov](#h.hjlghzd1crxj)

[**Druhá hlava - Účel vzniku, poslanie, ciele a hlavné činnosti MFZ**](#h.f4083f2g466m)

[Článok 3 - Založenie a účel vzniku, poslanie a ciele MFZ](#h.ocsuk3pwuw53)

[Článok 4 - Hlavné činnosti MFZ](#h.dz9d29f4nn20)

[**Tretia hlava - Princípy a vzťahy MFZ**](#h.n41edzal5gle)

[Článok 5 - Princípy uplatňované v rámci činnosti MFZ](#h.db4xlf6t7ev6)

[Článok 6 - Politická neutralita a nediskriminácia](#h.yoycsgaaik7o)

[Článok 7 - Vzťahy v MFZ](#h.39l1uoqr41kf)

[**Štvrtá hlava - Normatívny systém a rozhodovacia činnosť v rámci MFZ**](#h.bhlxrc8wk4ko)

[Článok 8 - Systém predpisov MFZ a iné normatívne akty vydávané orgánmi MFZ](#h.vvofvyl55y6l)

[Článok 9 - Záväznosť predpisov MFZ a ich vzťah k predpisom UEFA, FIFA, právnemu poriadku a judikatúre](#h.4sfo2dtgyhls)

[Článok 10 - Záväznosť rozhodnutí orgánov MFZ](#h.xzo03skgfuc4)

[Článok 11 - Predpisy členov MFZ](#h.58fnp0ch7due)

[Článok 12 - Disciplinárne opatrenia](#h.hj0rubklwogi)

[Článok 13 - Riešenie sporov](#h.eziv2aeyr65f)

[Článok 14 - Nepredvídané udalosti a vyššia moc](#h.31hzegh7em62)

[**Piata hlava - Športová činnosť v rámci MFZ**](#h.f8k7v9rwtdsg)

[Článok 15 - Pravidlá hry](#h.tbp7dkz18cmn)

[Článok 16 - Súťaže](#h.ckhq8z8jre65)

[Článok 17 –](#h.v5ph3r21eevz) Medzinárodné súťaže a stretnutia

Článok 18 - Hráči

[**DRUHÁ ČASŤ - Členstvo v MFZ**](#h.t8e2b2xxxqtn)

[Článok 19 - Členstvo v MFZ a členovia MFZ](#h.m20k115xe8zr)

[Článok 20 - Vznik a zánik členstva v MFZ](#h.ykvsvt6ky85n)

[Článok 21 - Vystúpenie z MFZ](#h.4qugx7fplwa6)

[Článok 22 - Pozastavenie členstva v MFZ](#h.uff6ls1y12d3)

[Článok 23 - Vylúčenie z MFZ](#h.u3ez2rem1zav)

[Článok 24 - Riadne členstvo vo MFZ](#h.nolh0ov79qs4)

[Článok 25 - Čestné členstvo vo MFZ](#h.r3un3lmatk2f)

[Článok 26 - Práva členov MFZ](#h.rvuk01lzblyl)

[Článok 27 - Povinnosti členov MFZ](#h.p2bhhf2exi6t)

[**TRETIA ČASŤ - Orgány MFZ**](#h.g1wn5ftpkbs)

[**Prvá hlava - Spoločné ustanovenia o orgánoch MFZ**](#h.sawfkdjt6c5g)

[Článok 28 - Všeobecné ustanovenia](#h.m3qq24684d1n)

[Článok 29 - Konanie, rozhodovanie a zodpovednosť orgánov MFZ a ich členov](#h.ux3cdis63fmm)

[Článok 30 - Funkčné obdobie volených funkcionárov MFZ](#h.9hfxaeobugen)

[Článok 31 - Konflikt záujmov a nezlučiteľnosť funkcií](#h.5gapyue45zrv)

[Článok 32 - Odvolanie osoby z funkcie a dočasné pozastavenie výkonu funkcie](#h.eo4qzo51arll)

[**Druhá hlava - Konferencia MFZ**](#h.vcga6dv1vobe)

[Článok 33 - Konferencia](#h.kvinjn760bj5)

[Článok 34 - Delegáti konferencie](#h.cv5zi6jivrrq)

[Článok 35 - Právomoci konferencie](#h.whjrimjb0nx7)

[Článok 36 - Uznášaniaschopnosť konferencie](#h.agmw0k2i1ylj)

[Článok 37 - Rozhodnutia konferencie](#h.wnbvob952788)

[Článok 38 - Program riadnej konferencie](#h.az09r2q2tn79)

[Článok 39 - Riadne voľby, doplňujúce voľby a volebná konferencia](#h.ua572utz17ph)

[Článok 40 - Mimoriadna konferencia](#h.ogtyhq3nrpi2)

[**Tretia hlava - Výkonný výbor MFZ**](#h.ow453pqcv1hg)

[Článok 41 - Zloženie výkonného výboru](#h.220mybvrhv0l)

[Článok 42 - Práva a povinnosti členov výkonného výboru](#h.jsy42vpj0kqb)

[Článok 43 - Zasadnutia výkonného výboru](#h.x8mu6xigvz0k)

[Článok 44 - Právomoci výkonného výboru](#h.bgo0gjmsyiev)

[Článok 45 - Rozhodnutia výkonného výboru](#h.cqkwqxt9ucye)

**Štvrtá hlava – Predseda MFZ**

[Článok 46 - Postavenie predsedu](#h.vw2birhzz85)

Článok 47 - Právomoci predsedu

[**Piata hlava - Kontrolné orgány MFZ**](#h.nbol2ztmp68u)

[Článok 48 - Revízna komisia MFZ](#h.vgrwuurcqtku)

[Článok 49 - Volebná komisia MFZ](#h.n5nyaq9wkidz)

[**Šiesta hlava - Orgány zabezpečenia spravodlivosti MFZ**](#h.j43b7b5j1b45)

[Článok 50 - Disciplinárna komisia](#h.w3kzxebwusap) MFZ

[Článok 51 - Odvolacia komisia MFZ](#h.26ae1iu5mf35)

[**Siedma hlava - Administratívne orgány MFZ**](#h.rh9afvgmagdp)

[Článok 52 - Sekretár MFZ](#h.cdvgjfagsx5f)

Článok 53 – Ekonomický úsek MFZ

[Článok 54 - Odborné komisie MFZ](#h.rqqspt4tv819)

[Článok 55 - Komisie a pracovné skupiny](#h.bzhyehpnr9e5)

[**ŠTVRTÁ ČASŤ - Hospodárenie MFZ**](#h.mvvndef9n1l7)

[Článok 56 - Základné pravidlá hospodárenia](#h.t8x66xywtrn2)

[Článok 57 - Príjmy MFZ](#h.u7no30otxu67)

[Článok 58 - Výdavky MFZ](#h.42y1zmapvdp)

[Článok 59 - Marketingové práva MFZ](#h.vpk4yp68x9lg)

[**PIATA ČASŤ - Spoločné, prechodné a záverečné ustanovenia**](#h.qjw2jzywuyhu)

[Článok 60 - Zánik MFZ](#h.ymg5etef96kk)

[Článok 61 - Prechodné ustanovenia](#h.b1wstkdjyvrm)

[Článok 62 - Zrušovacie ustanovenie](#h.5quiqthh1709)

[Článok 63 - Účinnosť](#h.woss4l7ldch3)

## PRVÁ ČASŤ - Základné ustanovenia

### Prvá hlava - Úvodné ustanovenia

#### Článok 1 - Názov, sídlo, právna forma a symboly MFZ

1. Mestský futbalový zväz (ďalej len „MFZ“) je športovým zväzom[[1]](#footnote-1), ktorý má právnu formu občianskeho združenia založeného podľa zákona č. 83/1990 Zb. o združovaní občanov v znení neskorších predpisov. Vytvorili ho dobrovoľne členovia MFZ pôsobiaci na území Košice mesto v Košickom samosprávnom kraji.
2. MFZ je založený na dobu neurčitú.
3. Sídlo MFZ je na adrese: Košice, Alejova 2, 042 96 Košice, Slovenská republika.
4. MFZ je členom Východoslovenského a Slovenského futbalového zväzu
5. Symbolmi MFZ sú logo s úplným názvom “Mestský futbalový zväz”.

#### Článok 2 - Vymedzenie základných pojmov

Na účely stanov a ostatných predpisov MFZ sa rozumie pod pojmom:

* 1. **amatérsky futbal** - časť futbalu, ktorá nie je profesionálnym futbalom,
  2. **Ekonomická komisia MFZ** - organizačný útvar MFZ, ktorý podlieha priamemu riadeniu zo strany sekretára MFZ,
  3. **funkcionár** - člen orgánu MFZ alebo orgánu jeho člena a ďalšia osoba poverená úlohami v rámci MFZ, VsFZ, SFZ, UEFA, FIFA alebo v klube, najmä majiteľ (akcionár, spoločník a pod.), riaditeľ (napr. výkonný, športový, technický), vedúci družstva, bezpečnostný manažér, alebo iná osoba, ktorá má riadiacu alebo rozhodovaciu právomoc súvisiacu so zabezpečením činností a plnením úloh v rámci národného alebo medzinárodného futbalového hnutia,
  4. **funkcionár** **stretnutia** - rozhodca, asistent rozhodcu, náhradný rozhodca, delegát stretnutia, pozorovateľ rozhodcov, osoba zodpovedná za bezpečnosť, osoba oprávnená zdržiavať sa v technickej zóne, na extra sedení, ako aj ďalšia osoba delegovaná, alebo nominovaná na stretnutie príslušným orgánom alebo osoba poverená plnením úloh súvisiacich so stretnutím,
  5. **futbalové hnutie** - komunita fyzických osôb a právnické osoby pôsobiace na území SR v oblasti futbalu organizovaným spôsobom v rámci MFZ a jeho členov,
  6. **písomne** - okrem bežnej písomnej formy aj elektronická forma komunikácie pri zasielaní, oznamovaní alebo doručovaní informácií, podaní, rozhodnutí alebo iných dokumentov s využitím elektronickej podateľne v informačnom systéme slovenského futbalu (ISSF), dátovej schránky adresáta alebo iného bežne používaného emailového účtu adresáta oznámeného na tento účel MFZ; zaručený elektronický podpis sa nevyžaduje, alebo ich zverejnenie na mieste určenom MFZ na webových sídlach prevádzkovaných MFZ (napr. úradná správa a pod.),
  7. **pracovník MFZ** - osoba v zmluvnom vzťahu s MFZ, ktorá v rámci organizačnej štruktúry MFZ vykonáva prácu alebo plní úlohy, ktoré sú zverené do pôsobnosti aparátu MFZ,
  8. **profesionálny futbal** - časť futbalu, ktorá sa spája s klubmi súťažiacimi v dvoch najvyšších futbalových súťažiach v kategórii dospelých (muži), ako aj s ich právnymi, ekonomickými, športovými a inými vzťahmi, vrátane Únie ligových klubov,
  9. **rozhodnutie futbalového orgánu** - záväzné rozhodnutie orgánu MFZ, VsFZ, SFZ, UEFA, FIFA a jeho člena v rámci výkonu ich právomoci,
  10. **spravodlivý proces** - proces riešenia sporov vrátane disciplinárneho konania pri dodržaní najmä nasledujúcich hlavných zásad konania:
      1. zákonnosť,
      2. nezávislosť a nestrannosť rozhodujúceho orgánu,
      3. rovnosť strán,
      4. prezumpcia neviny,
      5. právo na obhajobu,
      6. právo na právne zastúpenie,
      7. právo na informácie (nahliadanie do spisu),
      8. dodržiavanie lehôt.
  11. **súťaž** -dlhodobá súťaž, turnaj alebo stretnutie futbalu organizované MFZ alebo jeho členom alebo iným subjektom, ktoré sa uskutočňujú po predchádzajúcom písomnom upovedomení príslušného riadiaceho orgánu futbalu a v stanovených prípadoch aj s jeho predchádzajúcim súhlasom,
  12. **športový odborník** - tréner, rozhodca, delegát, delegát - pozorovateľ rozhodcov, lekár, masér, fyzioterapeut, športový manažér, športový administrátor, usporiadateľ, organizátor, športový agent hráčov a klubov,
  13. **väčšina kvalifikovaná** - dvojtretinová väčšina všetkých delegátov/členov príslušného kolektívneho orgánu MFZ,
  14. **väčšina nadpolovičná** - počet delegátov/členov kolektívneho orgánu MFZ rovnajúci sa súčtu polovice počtu všetkých jeho delegátov/členov (pri nepárnom počte všetkých delegátov/členov zaokrúhleného na celé čísla dole) plus jeden delegát/člen,
  15. **väčšina jednoduchá** - väčšina prítomných delegátov/členov kolektívneho orgánu MFZ (pri dodržaní stanovených podmienok uznášaniaschopnosti).

### Druhá hlava - Účel vzniku, poslanie, ciele a hlavné činnosti MFZ

#### Článok 3 - Založenie a účel vzniku, poslanie a ciele MFZ

1. MFZ bol založený a vznikol ako nezávislá právnická osoba za účelom združovania fyzických osôb a právnických osôb pôsobiacich vo futbale na území okresu Košice mesto v Košickom samosprávnom kraji, ďalej len KSK
2. Poslaním MFZ je podpora a rozvoj futbalu na území okresu Košice mesto v KSK s osobitným dôrazom na futbal detí a mládeže.
3. Napĺňaním poslania MFZ v spoločnosti sa sleduje verejný záujem a verejná prospešnosť a dosahujú sa ciele MFZ späté s harmonickým rozvojom futbalu.

#### Článok 4 - Hlavné činnosti MFZ

1. Hlavné činnosti MFZ sú aktivity MFZ vykonávané sústavne, samostatne, v mene a na zodpovednosť MFZ, ktoré nie sú podnikaním[[2]](#footnote-2) a nie sú vykonávané za účelom dosiahnutia zisku. Majetok, výnosy a príjmy vytvorené hlavnými činnosťami MFZ sa využívajú na napĺňanie poslania a cieľov MFZ a na úhradu výdavkov (nákladov) s nimi spojených.
2. Medzi hlavné činnosti MFZ patria najmä:
   1. reprezentovať záujmy futbalového hnutia v spoločnosti, najmä v športovom hnutí,
   2. presadzovať záujmy členov MFZ a celého futbalového hnutia v rámci okresu Košice mesto v  KSK vo vzťahu k Východoslovenskému futbalovému zväzu a Slovenskému futbalovému zväzu,
   3. organizovať a koordinovať súťaže vo futbale na území okresu Košice mesto na všetkých úrovniach a vo všetkých vekových kategóriách pri presadzovaní zásad fair play a športovej etiky,
   4. realizovať a podporovať projekty a iné aktivity, ktorých cieľom je boj proti ovplyvňovaniu výsledkov športového súťaženia vo futbale, boj proti dopingu vo futbale, boj proti násiliu a neviazanosti divákov na futbalových stretnutiach a boj proti rasizmu, xenofóbii a súvisiacej intolerancii vo futbale,
   5. realizovať a podporovať projekty a iné aktivity, ktorých cieľom je zlepšenie starostlivosti o divákov, zvyšovanie pohodlia divákov na štadióne a ochrana bezpečnosti divákov na stretnutiach organizovaných v rámci činnosti MFZ a jeho členov,
   6. organizovať a riadiť prípravu, činnosť a vzdelávanie športových odborníkov vrátane edičnej činnosti, najmä trénerov, rozhodcov, delegátov, usporiadateľov, a iných funkcionárov a pracovníkov ekonomického oddelenia MFZ, vrátane vzdelávania akreditovaného Ministerstvom školstva, vedy, výskumu a športu Slovenskej republiky a vzdelávania podľa konvencií UEFA a FIFA (napr. UEFA Coaching Convention), alebo iných medzinárodných organizácií,
   7. vytvárať, priebežne aktualizovať systém predpisov MFZ a zabezpečovať jeho jednotné uplatňovanie v rámci futbalového hnutia,
   8. podieľať sa na založení, vzniku a činnosti obchodných spoločností s cieľom komercionalizovať futbal na území SR a zhodnocovať aktíva s ním spojené v prospech rozvoja futbalu tak, aby skutočné hodnoty športu vždy prevládli nad komerčnými záujmami,
   9. podieľať sa na založení, vzniku a činnosti právnických osôb, ktoré nie sú založené za účelom podnikania (napr. nadácií), pri podpore verejnoprospešných účelov zameraných na futbal a futbalové hnutie, jeho propagáciu a rozvoj,
   10. koordinovať spoluprácu a podporovať jednotnosť medzi jednotlivými členmi MFZ, riešiť spory medzi nimi a byť im nápomocný,
   11. zaoberať sa ďalšími otázkami vo vzťahu k futbalu a jeho rozvoju.

### Tretia hlava - Princípy a vzťahy MFZ

#### Článok 5 - Princípy uplatňované v rámci činnosti MFZ

1. V rámci činnosti MFZ, jeho orgánov a členov sa uplatňujú tieto princípy:
   1. **princíp fair play[[3]](#footnote-3)** - konanie v súlade s etickými princípmi, ktoré sú v protiklade s koncepciou športového víťazstva za každú cenu, princípmi, ktoré podporujú integritu a rovnosť príležitostí pre všetkých súťažiacich, a zdôrazňujú úctu k človeku ako k osobnosti a hodnotu každého jednotlivca účastného na športovom podujatí,
   2. **princípy olympizmu** - tak ako sú vymedzené v Olympijskej charte[[4]](#footnote-4) Medzinárodného olympijského výboru,
   3. **princíp odbornosti** - podľa ktorého sa pri obsadzovaní orgánov MFZ, postupoch alebo rozhodnutiach v rámci činnosti MFZ a jeho orgánov vždy prihliada na odbornú stránku veci, odborné vedomosti, schopnosti, zručnosti a skúsenosti dotknutej osoby, bez ohľadu na prípadné regionálne alebo skupinové záujmy alebo na regionálnu alebo skupinovú príslušnosť,
   4. **princíp primeranosti** - podľa ktorého sa všetky zúčastnené osoby snažia svojím konaním dosiahnuť stav alebo výsledok zodpovedajúci rozumnému usporiadaniu veci, ktorého cieľom je dosiahnutie rovnováhy dotknutých vzťahov, záujmov a hodnôt,
   5. **princíp efektívnosti/hospodárnosti** - podľa ktorého sa pri každom rozhodnutí alebo postupe zvažuje efektivita možných riešení z hľadiska primeranosti vynaložených nákladov, energie a času k sledovanému, resp. dosiahnutému výsledku, a to nielen kvantitatívne, ale aj kvalitatívne,
   6. **princíp kauzality** - ktorývedie orgány a členov MFZ k tomu, aby sa pri riešení každého problému zaoberali okrem hodnotenia jeho následkov aj jeho príčinami a tieto zohľadnili pri svojom postupe, prijímaní a schvaľovaní rozhodnutí, predpisov alebo iných individuálnych alebo normatívnych aktov,
   7. **princíp územný** - podľa ktorého sa družstvá zúčastňujú na súťažiach organizovaných príslušným regionálnym zväzom alebo oblastným zväzom podľa teritoriálnej príslušnosti mesta alebo obce, v ktorej sa nachádza domáce ihrisko súťažiaceho družstva, k príslušnému zväzu, pričom sídlo futbalového klubu je spravidla v tej istej obci/meste ako domáci štadión alebo ihrisko jeho klubu, okrem výnimiek priznaných v súlade týmito Stanovami alebo Stanovami SFZ.
2. V prípadoch neupravených predpismi MFZ musia byť konanie, postup alebo rozhodnutie orgánov MFZ a jeho členov, v súlade s princípmi uvedenými v odseku 1.

#### Článok 6 - Politická neutralita a nediskriminácia

1. MFZ zaujíma v politických a náboženských záležitostiach neutrálny postoj.
2. V podmienkach a štruktúrach MFZ, vrátane jeho členov, ich organizačných štruktúr a im podriadených osôb, nie je prípustná:
   1. politická a náboženská agitácia,
   2. akákoľvek diskriminácia,
   3. podnecovanie k rasovej, národnostnej alebo etnickej nenávisti,
   4. hanobenie národa, rasy a presvedčenia alebo
   5. útoky alebo vyhrážanie sa útokom akéhokoľvek druhu proti krajine, jej orgánom, skupine osôb alebo osobám na základe ich rasového, etnického, či národnostného pôvodu, pohlavia, jazyka, politického alebo náboženského presvedčenia alebo z iného odsúdeniahodného dôvodu.
3. Konania uvedené v odseku 2 budú bezodkladne postihnuté v disciplinárnom konaní Disciplinárnou komisiou MFZ (ďalej len “disciplinárna komisia”) v súlade s týmito stanovami a Disciplinárnym poriadkom MFZ (ďalej len “disciplinárny poriadok”). Najzávažnejšie prípady môžu byť postihnuté pozastavením členstva a vylúčením člena z MFZ.

#### Článok 7 - Vzťahy v MFZ

1. MFZ, jeho orgány a členovia podporujú priateľské medziľudské vzťahy medzi svojimi členmi, klubmi, funkcionármi a hráčmi, ako aj v celom futbalovom hnutí.
2. MFZ a všetci jeho členovia sú povinní dodržiavať stanovy a ostatné predpisy MFZ, VsFZ, SFZ, UEFA, FIFA pravidlá hry, rozhodnutia a odporúčania orgánov VsFZ, SFZ, UEFA, FIFA ako aj záväzné rozhodnutia medzinárodných aj vnútroštátnych orgánov rozhodovania sporov, rešpektovať princípy uvedené v článku 5 tam, kde je ich použitie výslovne stanovené, ako aj zásady lojality, čestnosti a športového správania, poznať a dodržiavať zásady športovej etiky a etický kódexu futbalu.
3. Každý člen MFZ je povinný osobitne dbať na dobré meno slovenského futbalu a zdržať sa akýchkoľvek konaní, ktoré by ho mohli nespravodlivo poškodiť~~.~~
4. Porušenie povinností uvedených v tomto článku, ako aj ostatných povinností vyplývajúcich z týchto stanov, sú disciplinárnymi previneniami, ktoré je možné postihnúť v disciplinárnom konaní.

### Štvrtá hlava - Normatívny systém a rozhodovacia činnosť v rámci MFZ

#### Článok 8 - Systém predpisov MFZ a iné normatívne akty vydávané orgánmi MFZ

1. Stanovy MFZ sú najvyšším predpisom MFZ.
2. Orgány MFZ vydávajú na základe týchto stanov, v rámci im zverenej právomoci a pôsobnosti,predpisy rozhodnutia, odporúčania a stanoviská, ktoré musia byť v súlade s týmito stanovami.
3. V rámci MFZ vydávajú príslušné orgány MFZ tieto predpisy záväzné pre všetkých členov MFZ, ktorých činnosti sa týkajú:
   1. **volebný poriadok** – schvaľuje Konferencia MFZ (ďalej len “konferencia”); upravuje prípravu a priebeh volieb do volených orgánov MFZ,
   2. **rokovací poriadok** – schvaľuje konferencia; upravuje procesné pravidlá rokovania konferencie a výkonného výboru,
   3. **ostatné poriadky** – schvaľuje výkonný výbor,
   4. **štatút** – schvaľuje výkonný výbor, ~~,~~
   5. **smernica** – schvaľuje výkonný výbor; upravuje pravidlá fungovania jednotlivých úsekov a oblastí v pôsobnosti výkonného výboru a aparátu MFZ,
   6. **organizačný pokyn** – vydáva sekretár MFZ na úpravu organizácie práce a plnenia úloh aparátom MFZ, ktoré sú v pôsobnosti sekretára MFZ.
4. **Rozhodnutie** je záväzné v celom rozsahu. Rozhodnutie vydáva orgán MFZ v rozsahu svojej pôsobnostispravidla formou uznesenia. Rozhodnutie, ktoré označuje tých, ktorým je určené, je záväzné len pre označené subjekty.
5. **Odporúčania** a **stanoviská** nie sú záväzné. Orgány MFZ ich vydávajú v rozsahu svojej pôsobnosti. Slúžia k zjednoteniu postupov a poskytnutiu odborných informácií k rozhodovaniu orgánov MFZ.
6. Výklad stanov alebo iného predpisu MFZ podáva výkonný výbor. Výkonný výbor si zabezpečí k výkladu stanov právne stanovisko predsedu odvolacej komisie alebo predsedu revíznej komisie.

#### Článok 9 - Záväznosť predpisov MFZ a ich vzťah k predpisom FIFA, UEFA, právnemu poriadku a judikatúre

1. Stanovy a ostatné predpisy vydávané orgánmi MFZ (ďalej len “predpisy MFZ”) musia byť v súlade s právnym poriadkom SR a EÚ, ako aj s publikovanou ustálenou judikatúrou Európskeho súdu pre ľudské práva, Súdneho dvora EÚ, Ústavného súdu SR a Najvyššieho súdu SR.
2. Stanovy a ostatné predpisy MFZ musia byť v súlade s predpismi VsFZ, SFZ , UEFA a FIFA záväznými pre ich členov. Výnimkou sú prípady, v ktorých by súlad s predpismi UEFA a/alebo FIFA znamenal rozpor s právnym poriadkom SR alebo EÚ.
3. V prípade zistenia nesúladu predpisov MFZ navzájom alebo v prípade zistenia ich nesúladu s právnymi predpismi, judikatúrou, predpismi VsFZ, SFZ a/alebo UEFA a/alebo FIFA záväzného charakteru, na podnet člena MFZ alebo orgánu MFZ, alebo aj bez takého podnetu, vypracuje MFZ návrh na zmenu príslušného predpisu MFZ, ktorý predloží prostredníctvom sekretára na ďalší postup orgánu oprávnenému navrhnúť alebo schváliť zmenu predpisu.
4. Ak návrh na zmenu predpisu MFZ vecne súvisí s agendou jednej alebo viacerých odborných komisií alebo sa dotýka pôsobnosti iného orgánu MFZ alebo iného člena MFZ, k vypracovaniu návrhu sa vyžiadajú stanoviská všetkých dotknutých orgánov a subjektov.
5. Stanovy a ostatné predpisy riadnych a čestných členov MFZ musia byť v zásadnom súlade s týmito stanovami.
6. Člen MFZ je povinný dodržiavať stanovy/štatúty VsFZ, SFZ, UEA, FIFA, ostatné predpisy SFZ, UEFA, FIFA a rešpektovať oficiálne pravidlá futbalu. Člen MFZ zabezpečí, aby ich rešpektovali aj všetky osoby podliehajúce ich právomoci.
7. Za účelom posúdenia súladu stanov MFZ so Stanovami VsFZ alebo SFZ, si môže VV MFZ vyžiadať stanovisko Legislatívno-právnej komisie SFZ.

#### Článok 10 - Záväznosť rozhodnutí orgánov MFZ

1. Právoplatné rozhodnutie orgánu MFZ, ktoré bolo vydané v súlade so stanovami a ostatnými predpismi MFZ v rámci jeho právomoci, je pre všetkých členov tohto orgánu, ako i pre všetkých členov MFZ, záväzné.
2. Člen MFZ je povinný rešpektovať rozhodnutia MFZ a jeho orgánov. Člen MFZ zabezpečí dodržiavanie rozhodnutí MFZ a jeho orgánov aj vo vzťahu ku všetkým osobám podliehajúcim právomoci člena MFZ.
3. V prípadoch, ktoré neznesú odklad, sú rozhodnutia príslušných orgánov MFZ zo športového hľadiska záväzné a nemenné; dôvodom pre výnimku z tohto pravidla môže byť protiprávne konanie podľa článku 27 odsek 1 písmeno a/.
4. Predpisy MFZ stanovia, proti ktorým rozhodnutiam orgánov MFZ nie je prípustný opravný prostriedok.
5. Neplatnosti alebo zrušenia rozhodnutia alebo iného aktu orgánu MFZ sa je možné z dôvodu procesného pochybenia orgánu MFZ domáhať iba v takom prípade, ak by bol pri správnom procesnom postupe dosiahnutý iný výsledok.

#### Článok 11 - Predpisy členov MFZ

1. Stanovy, štatúty a všetky ostatné predpisy, ako aj rozhodnutia subjektov uvedených v odseku 1 musia byť v súlade s právnym poriadkom SR a EÚ, ako aj so stanovami MFZ a ostatnými predpismi MFZ, VsFZ, SFZ, UEFA a FIFA.
2. Členovia MFZ sú povinní rešpektovať všetky právoplatné rozhodnutia orgánov MFZ o záležitostiach týkajúcich sa ich členstva. Táto povinnosť platí bez ohľadu na ich právnu formu a organizačnú štruktúru.
3. MFZ má právo postupom podľa odseku 1 rozhodnúť o požiadavke na odstránenie nesúladu predpisov klubov, s predpismi MFZ. VV MFZ môže na návrh dotknutého subjektu rozhodnúť o pozastavení účinnosti napadnutého predpisu alebo jeho časti.
4. Nerešpektovanie požiadavky MFZ na odstránenie nesúladu predpisov podľa odseku 3 môže byť disciplinárne postihnuté a môže viesť k pozastaveniu členstva v MFZ, prípadne aj k iným disciplinárnym opatreniam. V prípade závažného alebo opakujúceho sa nesúladu s predpismi MFZ môže nerešpektovanie takej požiadavky viesť k vylúčeniu člena z MFZ.

#### Článok 12 - Disciplinárne opatrenia[[5]](#footnote-5)

1. Za porušenie Stanov MFZ a ostatných predpisov sa členovi MFZ, alebo inej osobe podliehajúcej disciplinárnej právomoci orgánov MFZ ukladajú disciplinárne opatrenia.
2. Disciplinárne konanie rešpektuje princípy spravodlivého procesu a materiálnej spravodlivosti.
3. Pravidlá správania a disciplinárne opatrenia ukladané za ich porušenie sú v rámci MFZ a jeho členov vyjadrené v stanovách, ďalších predpisoch alebo v zmluvných dojednaniach, a ich dodržiavanie je posudzované v súlade s ich obsahom a princípmi uvedenými v článku 5.
4. Disciplinárne opatrenia sa ukladajú v disciplinárnom konaní, ktorého pravidlá sú upravené v disciplinárnom poriadku.
5. Ukladané disciplinárne opatrenia musia byť oprávnené a primerané k druhu a závažnosti porušenia pravidiel alebo predpisov.
6. Disciplinárne opatrenia, ktorými je možné postihnúť v disciplinárnom konaní fyzickú osobu i právnickú osobu, predstavujú:
   1. upozornenie;
   2. pokarhanie;
   3. pokuta;
   4. odobratie ceny.
7. Disciplinárne opatrenia, ktorými je možné v disciplinárnom konaní postihnúť fyzickú osobu, sú:
   1. pozastavenie výkonu
      * funkcie,
      * športovej činnosti alebo
      * inej ako športovej činnosti;
   2. zákaz vstupu do šatní, do technickej zóny, vrátane priestorov lavičky náhradníkov, do priestorov extra sedenia alebo do iných učených priestorov štadióna;
   3. zákaz vstupu na štadión;
   4. zákaz účasti na všetkých aktivitách spojených s futbalom;
   5. pokuta.
8. Disciplinárne opatrenia, ktorými je možné v disciplinárnom konaní postihnúť právnickú osobu, sú:
   1. krátenie dotácie alebo refundácie už uhradených výdavkov/nákladov z dotácie poskytnutej MFZ štátom,
   2. zákaz uchádzať sa o dotácie alebo využiť inštitút refundácie už uhradených výdavkov/nákladov z dotácie poskytnutej MFZ štátom,
   3. zákaz prestupov;
   4. odohranie stretnutia bez divákov;
   5. odohranie stretnutia na neutrálnej pôde;
   6. zákaz uskutočnenia jedného alebo viacerých stretnutí na konkrétnom štadióne;
   7. zrušenie výsledku stretnutia;
   8. vylúčenie zo súťaže;
   9. preradenie do nižšej súťaže;
   10. pokuta.
9. Na dosiahnutie účelu disciplinárneho konania môžu byť disciplinárne opatrenia ukladané aj podmienečne. Upozornenie a pokarhanie nemožno uložiť spolu s pokutou.
10. Popri disciplinárnych opatreniach môžu byť na dosiahnutie účelu disciplinárneho konania ukladané aj primerané obmedzenia a povinnosti.
11. V záujme individuálnej a generálnej prevencie, ako aj v záujme výchovného pôsobenia na mládež i ostatných členov futbalového hnutia, môže byť rozhodnuté o zverejnení disciplinárneho rozhodnutia v plnom znení na webovom sídle MFZ. Inak sa zverejňuje obvyklým spôsobom iba uložené disciplinárne opatrenie.
12. O pozastavení členstva riadneho člena v MFZ alebo o vylúčení riadneho člena z MFZ alebo o dočasnom pozastavení výkonu funkcie v súlade so stanovami rozhodujú príslušné orgány MFZ na podnet disciplinárnej komisie alebo iného orgánu MFZ, alebo člena MFZ, alebo aj bez podnetu.

#### Článok 13 - Riešenie sporov

1. V súlade so stanovami MFZ sa členovia MFZ zaväzujú v prípade vzniku sporov v rámci futbalového hnutia, súvisiacich s organizovaním alebo vykonávaním športovej činnosti, ovplyvňujúcich súťaže, účastníkov súťaží, hráčov, funkcionárov a pracovníkov MFZ, rešpektovať právomoc riešiť takéto spory príslušnými orgánmi MFZ a rešpektovať právomoc Rozhodcovského súdu zriadeného Slovenským futbalovým zväzom (ďalej len „rozhodcovský súd“) pod sankciou disciplinárneho opatrenia v zmysle disciplinárneho poriadku.
2. Členovia MFZ uznávajú právomoc a príslušnosť rozhodcovských orgánov FIFA a Športového arbitrážneho súdu v Lausanne (“*Court of Arbitration for Sport*”; ďalej tiež “CAS”) ako najvyššej nezávislej autority pre rozhodovanie sporov v športe a zabezpečia rešpektovanie konečných rozhodnutí týchto orgánov subjektmi, ktorých sa tieto rozhodnutia týkajú, a ktoré podliehajú ich právomoci.

#### Článok 14 - Nepredvídané udalosti a vyššia moc

1. Konečné rozhodnutie o záležitostiach závažnejšej povahy, ktoré nie sú upravené v týchto stanovách, ani v predpisoch VsFZ, SFZ, UEFA alebo FIFA, alebo v prípadoch vyššej moci, prináleží konferencii, ak z povahy veci nevyplýva, že rozhodnutie patrí do výlučnej pôsobnosti iného orgánu.
2. K rozhodnutiu konferencie alebo iného orgánu podľa odseku 1 sa zabezpečí stanovisko komisie MFZ alebo iného orgánu, do pôsobnosti ktorej posudzovaná záležitosť patrí. Prijaté rozhodnutie konferencie musí byť v súlade s právnym poriadkom a so všeobecnými princípmi uvedenými v týchto stanovách.

### Piata hlava - Športová činnosť v rámci MFZ

#### Článok 15 - Pravidlá hry

1. MFZ a jeho členovia uznávajú pravidlá futbalu vydané Medzinárodnou radou futbalových asociácií (*International Football Association Board; skrátený názov IFAB*), ktorá má výlučné právo na vydávanie a zmenu pravidiel~~.~~

#### Článok 16 - Súťaže

1. MFZ organizuje a koordinuje dlhodobé majstrovské súťaže a pohárové súťaže športových klubov vo futbale na území Okresu Košice mesto v KSK.
2. Majstrovské súťaže sú organizované pyramídovým spôsobom na princípe postupu a zostupu medzi súťažami vyšších a nižších stupňov riadenia na základe územného princípu.
3. VV MFZ môže udeliť alebo delegovať svojim členom alebo orgánom právomoc organizovať súťaže na geograficky alebo administratívne vymedzenom území alebo vo vymedzených športových oblastiach, ktoré spadajú do ich právomoci.

#### Článok 17 - Medzinárodné súťaže a stretnutia

1. Oprávnenie organizovať medzinárodné stretnutia alebo súťaže medzi družstvami národných zväzov alebo stretnutia medzi klubmi rôznych národných zväzov, má výlučne UEFA a FIFA. Žiadne medzinárodné stretnutie ani súťaž sa nesmie uskutočniť bez predchádzajúceho súhlasu alebo upovedomenia UEFA alebo FIFA, v súlade s ich predpismi.
2. MFZ sa zaväzuje dodržiavať a rešpektovať medzinárodný kalendár stretnutí, ktorý zostavili UEFA a FIFA.
3. MFZ nesmie organizovať a zastrešovať stretnutia alebo nadväzovať a udržiavať športové kontakty so zväzmi, ktoré nie sú členmi FIFA (UEFA) a bez súhlasu FIFA (UEFA) ani s dočasnými členmi niektorej konfederácie~~.~~
4. Kluby alebo skupiny klubov, ktoré sú riadnymi členmi MFZ, bez súhlasu MFZ nesmú byť členmi iného národného zväzu a nesmú sa ani zúčastniť súťaží organizovaných alebo zastrešovaných iným národným zväzom.

#### Článok 18 - Hráči

1. V stretnutiach v rámci súťaží organizovaných MFZ a jeho členmi môžu aktívne súťažiť iba hráči, ktorí sú registrovaní za príslušný klub vo futbale. Ak ide o súťaže škôl alebo iných organizácií, ktoré sú organizované v rámci činnosti MFZ, rozhodujúca je príslušnosť k škole alebo inej organizácii zapojenej do súťaže.
2. Pre vznik alebo zmenu registrácie hráča je určujúce zaevidovanie registrácie alebo jej zmeny v informačnom systéme slovenského futbalu na to oprávnenou osobou.
3. Ten istý hráč môže byť súčasne registrovaný v najviac jednom futbalovom klube, za ktorý sa môže zúčastňovať súťažnej činnosti súčasne v tom istom období/ročníku.
4. Amatérsky alebo profesionálny status hráčov a pravidlá pri prestupoch hráčov sú upravené Prestupovým poriadkom vychádzajúcim z platných Pravidiel FIFA pre status a prestupy hráčov.
5. MFZ rešpektuje rozhodnutia Súdneho dvora EÚ vo veciach prestupov hráčov, odstupného a výchovného a ich princípy zakotví vo svojich predpisoch aj pre výlučne vnútroštátne vzťahy.

## DRUHÁ ČASŤ - Členstvo v MFZ

#### Článok 19 - Členstvo v MFZ a členovia MFZ

1. Členstvo v MFZ je dobrovoľné. Každý člen združenia môže kedykoľvek v súlade s týmito stanovami zo združenia vystúpiť.[[6]](#footnote-6)
2. Členstvo v MFZ je vyjadrením podpory, lojality a stotožnenia sa člena združenia s poslaním, cieľmi a úlohami, ako aj s pravidlami fungovania MFZ ako občianskeho združenia.
3. Členstvom v MFZ člen združenia prejavuje svoj súhlas a vôľu podriadiť sa platným pravidlám futbalového hnutia, ktoré sú vyjadrené v týchto stanovách a ostatných predpisoch MFZ, VsFZ, SFZ, UEFA a FIFA, ako aj rozhodnutiam príslušných orgánov vydaným v súlade s nimi.
4. MFZ má riadnych členov a čestných členov.
5. MFZ zabezpečuje plnenie svojich cieľov a úloh najmä prostredníctvom svojich členov a v spolupráci s nimi.
6. Informácie súvisiace so vznikom a zánikom členstva v MFZ sú evidované v Centrálnom registri členov MFZ. Úkony súvisiace so vznikom a zánikom členstva v MFZ sa môžu vykonávať aj elektronickou formou.
7. Práva a povinnosti členov sú okrem týchto stanov upravené aj ďalšími predpismi MFZ.

#### Článok 20 - Vznik a zánik členstva v MFZ

* + - 1. Členom MFZ sa môže stať žiadateľ, ktorý splní podmienky stanovené v týchto stanovách (. Na vznik členstva v MFZ nie je právny nárok.
      2. Podmienky a postup prijatia za člena MFZ stanovujú tieto stanovy prípadne aj osobitný predpis schválený výkonným výborom.

1. O prijatí za člena MFZ, o pozastavení členstva v MFZ alebo o vylúčení člena z MFZ rozhoduje príslušný orgán MFZ v súlade s týmito stanovami a ostatnými predpismi MFZ.
2. Členstvo v MFZ zaniká:
   1. vystúpením,
   2. v prípade, že družstvo dospelých alebo iné družstvo riadneho člena v najstaršej vekovej kategórii prestane účinkovať v súťažiach riadených MFZ
   3. vylúčením,
   4. právnym zánikom člena MFZ,
   5. právnym zánikom MFZ.
3. Zánik členstva má za následok zánik všetkých práv, ktoré sa spájajú s členstvom v MFZ.
4. Zánik členstva nezbavuje člena jeho finančných záväzkov voči MFZ alebo jeho členom a riadneho člena nezbavuje prijatého záväzku dohrať začaté súťaže.
5. V prípade platenia členského nie je nárok na vrátenie členského ani jeho pomernej časti z dôvodu zániku členstva v MFZ.
6. V prípade zániku členstva bez dohratia začatých súťaží, dôsledky z hľadiska platnosti výsledkov odohratých stretnutí a výsledkov neodohratých stretnutí upraví Súťažný poriadok .

#### Článok 21 - Vystúpenie z MFZ

1. Riadny člen, ktorý chce vystúpiť z MFZ, je povinný v záujme zachovania integrity súťaží informovať o tom písomne najmenej dva mesiace vopred MFZ.
2. Povinnosťou vystupujúceho riadneho člena je dohrať stretnutia prebiehajúceho súťažného ročníka. Ak to nie je možné, MFZ v súčinnosti s orgánmi riadiacimi súťaže, ktoré sú dotknuté vystúpením člena z MFZ, rozhodne o ďalšom postupe a vysporiadaní vzájomných vzťahov~~.~~
3. Pri oznámení vystúpenia z MFZ vystupujúci člen uvedie dátum, ku ktorému vystupuje z MFZ. Ak je v oznámení uvedený skorší dátum, ako je deň doručenia oznámenia na MFZ, alebo ak dátum vystúpenia v oznámení nie je uvedený, za deň vystúpenia sa považuje deň, kedy bolo MFZ doručené písomné oznámenie o vystúpení.
4. Vystúpenie z MFZ nezbavuje člena vystupujúceho z MFZ povinnosti vyrovnať svoje finančné alebo iné záväzky voči MFZ alebo iným členom MFZ.

#### Článok 22 - Pozastavenie členstva v MFZ

1. Výkonný výbor MFZ môže rozhodnúť aj s okamžitou účinnosťou o pozastavení členstva v MFZ najmä v prípadoch, ak je člen MFZ alebo jeho funkcionár dôvodne podozrivý z:
   1. ovplyvňovania výsledkov stretnutí v rozpore so zásadou fair play,
   2. trestných činov korupcie (prijímanie úplatku, podplácanie, nepriama korupcia) spáchaných v súvislosti s účasťou vo futbalových súťažiach riadených MFZ alebo
   3. inej závažnej trestnej činnosti (zločin) spáchanej v súvislosti s účasťou vo futbalových súťažiach riadených MFZ .
2. Z dôvodu závažného alebo opakovaného porušenia povinností, ktoré je v zásadnom rozpore s predpismi MFZ a vážne ohrozuje športovú etiku a dobré meno MFZ, môže výkonný výbor rozhodnúť o pozastavení členstva, a to aj s okamžitou účinnosťou.
3. Pozastavenie členstva trvá až do rozhodnutia vo veci členstva na najbližšej konferencii, ak výkonný výbor svoje rozhodnutie o pozastavení členstva nezruší. Ak konferencia pozastavenie členstva nepotvrdí, pozastavenie členstva je zrušené.
4. Člen, ktorému bolo pozastavené členstvo, stráca momentom rozhodnutia výkonného výboru o pozastavení členstva všetky práva člena MFZ, ktoré mu prináležia podľa týchto stanov, ak výkonný výbor nerozhodne inak. Ostatní členovia nesmú s takýmto členom udržiavať športové vzťahy, s výnimkou plnenia povinností vyplývajúcich z týchto stanov a z bežného obchodného styku~~.~~
5. Disciplinárna komisia môže členovi MFZ, ktorého členstvo bolo pozastavené, uložiť aj disciplinárne opatrenie.

#### Článok 23 - Vylúčenie z MFZ

1. Člen MFZ môže byť vylúčený z MFZ:
   1. v prípade hrubého porušenia stanov a/alebo iných predpisov MFZ, pričom za takéto hrubé porušenie sa považuje najmä:
      1. ovplyvňovanie výsledku stretnutia v rozpore so zásadou fair play,
      2. korupcia (prijímanie úplatku, podplácanie, nepriama korupcia), ktorej sa dopustil člen, štatutárny orgán alebo iný funkcionár člena, alebo iná osoba v prospech člena MFZ, alebo
      3. iná trestná činnosť závažnej povahy (zločin), ktorej sa dopustil člen, štatutárny orgán alebo iný funkcionár člena, alebo iná osoba v prospech člena MFZ v súvislosti s účasťou vo futbalových súťažiach riadených MFZ.
      4. závažné, dlhodobé alebo opakované porušenie povinnosti člena MFZ stanovenej predpismi MFZ alebo rozhodnutím príslušného orgánu MFZ vydaným v súlade s nimi, ktoré ohrozujú alebo môžu vážne ohroziť princípy a vzťahy v MFZ alebo autoritu normatívneho systému a rozhodovacej činnosti v rámci MFZ,
   2. ak člen prestal spĺňať podmienky členstva (napr. neuhradený členský príspevok),
   3. z dôvodu neprihlásenia žiadneho družstva klubu do súťaže organizovanej MFZ alebo jeho členmi vo dvoch po sebe nasledujúcich súťažných ročníkoch.
2. O vylúčení riadneho alebo čestného člena z MFZ rozhoduje konferencia kvalifikovanou väčšinou.
3. Postup podľa odseku 1 písmeno a/ je možný až po právoplatnom rozhodnutí orgánov príslušných na konanie o delikte.
4. Vylúčenie z MFZ nezbavuje člena vystupujúceho z MFZ povinnosti vyrovnať svoje finančné alebo iné záväzky voči MFZ alebo iným členom MFZ.

#### Článok 24 - Riadne členstvo v MFZ

1. Riadnymi členmi MFZ po splnení podmienok stanovených týmito stanovami sú:
   1. športové kluby[[7]](#footnote-7), ktoré môžu existovať v zákonom stanovenej právnej forme občianskeho združenia, vo forme obchodnej spoločnosti, alebo vo forme rozpočtovej alebo príspevkovej organizácie, a ktorých družstvo dospelých je zaradené do futbalových súťaží riadených MFZ, VsFZ, SFZ okrem družstiev zaradených do súťaží riadených ÚLK pri dodržaní čl.3 odst.1
   2. športové kluby, ktoré nemajú družstvo dospelých zaradené v súťažiach riadených MFZ, ale ktorých družstvo v najstaršej vekovej kategórií je zaradené do futbalových súťaží riadených MFZ.
2. Športové kluby prevádzkujúce amatérsky alebo profesionálny futbal, ktoré majú domáce ihrisko v územnom obvode KSK a územne patria do Okresu Košice mesto, sa stávajú členmi MFZ na základe schválenia ich prihlášky do futbalovej súťaže riadenej MFZ, v ktorej sa zaviažu dodržiavať tieto Stanovy a ostatné predpisy MFZ
3. Na konferencii MFZ uplatňujú riadni členovia MFZ svoje práva prostredníctvom volených delegátov.
4. K prihláške podľa odseku 2 musí žiadateľ, ktorý nie je doposiaľ členom MFZ povinne priložiť nasledujúce dokumenty:
   1. kópiu platných stanov alebo obdobnej zakladateľskej listiny žiadateľa, ktoré musia byť v súlade so stanovami MFZ,
   2. doklad preukazujúci právnu formu žiadateľa a v prípade obchodnej spoločnosti aktuálny výpis z obchodného registra použiteľný na právne účely,
   3. doklad o pridelení identifikačného čísla organizácie (IČO),
   4. doklad o pridelení daňového identifikačného čísla (DIČ) a identifikačného čísla pre daň (IČ DPH), ak boli žiadateľovi pridelené,
   5. vyhlásenie žiadateľa, že jeho právna forma a samostatná právna subjektivita mu umožňujú prijímať rozhodnutia nezávisle od súhlasu akejkoľvek tretej osoby,
   6. zoznam funkcionárov s vyznačením štatutárnych orgánov, ktoré majú právomoc vstupovať do právne záväzných vzťahov s tretími osobami,
   7. kópiu zápisnice z ostatného zasadnutia najvyššieho orgánu,
   8. písomný záväzok žiadateľa, že bude vždy dodržiavať normy futbalového hnutia (článok 9) a rozhodnutia futbalových orgánov (článok 2 písmeno n.),
   9. podpis doložky, ktorou uzná právomoc Odvolacej komisie MFZ (ďalej len “odvolacia komisia”), rozhodcovského súdu, rozhodcovských orgánov FIFA a Športového arbitrážneho súdu v Lausanne (CAS), vo veciach týkajúcich sa členských vzťahov, stanov, uznesení a rozhodnutí športového hnutia, jeho členov a jemu podliehajúcich osôb, spolu so záväzkom využívať rozhodcovskú doložku zakladajúcu právomoc rozhodcovského súdu vo všetkých zmluvných vzťahoch s osobou podliehajúcou kompetencii MFZ a jeho členov, a pokiaľ je to možné, zabezpečiť využívanie rozhodcovskej doložky aj v zmluvných vzťahoch, do ktorých riadny člen vstúpi mimo štruktúr MFZ a jeho členov. Platnosť rozhodcovskej doložky je obmedzená na prípady sporov pripúšťajúcich rozhodcovské konanie podľa právneho poriadku SR,
   10. vyhlásenie žiadateľa, že sa bude zúčastňovať výhradne futbalových súťaží organizovaných MFZ, VsFZ, SFZ, UEFA, FIFA, alebo iných súťaží po predchádzajúcom písomnom súhlase MFZ,
   11. písomný záväzok žiadateľa, že dohrá súťaže aj v prípade zániku členstva a že zánikom členstva nezanikajú jeho finančné a iné záväzky, ktoré mu vznikli v čase členstva.

#### Článok 25 - Čestné členstvo v MFZ

1. Za čestného člena MFZ (ďalej len “čestný člen”) môže byť prijatá osoba, ktorá sa zvlášť zaslúžila o rozvoj alebo propagáciu slovenského futbalu na území okresu Košice mesto.
2. Návrh na prijatie za čestného člena môže predložiť konferencii predseda MFZ alebo iný člen výkonného výboru alebo riadny člen MFZ.
3. Čestný člen sa môže zúčastňovať konferencie bez práva hlasovať.
4. Udeľovanie ďalších čestných titulov, ocenení a vyznamenaní upraví osobitný predpis schválený výkonným výborom MFZ.

#### Článok 26 - Práva člena MFZ

1. Člen MFZ má právo:
   1. navrhnúť kandidáta na volenú funkciu v rámci MFZ, ak tieto stanovy neupravujú inak,
   2. podieľať sa na činnosti MFZ v rámci plnenia úloh, ktoré mu boli zverené,
   3. predkladať návrhy na zmenu stanov a iných predpisov MFZ sekretárovi v súlade s týmito stanovami,
   4. pripomienkovať návrhy predpisov MFZ,
   5. podať podnet alebo návrh do príslušnej komisie MFZ,
   6. požadovať informácie o záležitostiach MFZ prostredníctvom príslušných orgánov MFZ,
   7. požívať iné výhody poskytované členom MFZ.
2. Riadny člen MFZ má okrem práv uvedených v odseku 1 aj tieto práva:
   1. zastupovať/reprezentovať záujmy futbalového hnutia za kluby či oblasti SR,
   2. starať sa o všestranný rozvoj futbalu, najmä sa usilovať o zvýšenie jeho popularity medzi mládežou a deťmi,
   3. spolupracovať so štátnymi a samosprávnymi orgánmi na úrovni obcí, miest, okresov, krajov, oblastí a regiónov Slovenskej republiky,
   4. zastupovať spoločné záujmy svojich členov a osôb, ktoré v ňom pôsobia,
   5. vydávať vlastné vykonávacie predpisy pre ich činnosť a pre súťaže, ktoré riadia a organizujú,
   6. voliť delegátov na konferenciu a predkladať návrhy, ktoré majú byť súčasťou programu konferencie.

#### Článok 27 - Povinnosti člena MFZ

1. Člen MFZ je povinný najmä:
   1. dôsledne dodržiavať stanovy MFZ, ostatné predpisy a rozhodnutia orgánov MFZ, VsFZ, SFZ, UEFA a FIFA osobitne rozhodcovského súdu a Športového arbitrážneho súdu v Lausanne (CAS) a zabezpečiť, aby ich dodržiavali aj ich členovia a osoby podliehajúce jeho právomoci,
   2. v súlade s článkom 13 a článkom 24 odsek 4 písmeno i. stanov MFZ prijať záväzok, že akýkoľvek spor, súvisiaci so stanovami MFZ, predpismi, nariadeniami a rozhodnutiami MFZ, UEFA a FIFA , bude riešiť príslušnými orgánmi MFZ, a ak ide o spor, ktorý pripúšťa arbitrážne konanie, člen sa podriadi právomoci rozhodcovského súdu; člen je tiež povinný podriadiť sa právomoci rozhodcovských orgánov FIFA a právomoci Športového arbitrážneho súdu (CAS),
   3. písomne oznámiť príslušnému orgánu MFZ všetky právne relevantné zmeny nasledujúci deň po dni, kedy nastala zmena alebo sa o nej člen dozvedel, najmä ak ide o:
      1. zmenu v stanovách člena,
      2. zmenu v identifikačných údajoch člena,
      3. zmenu v zozname funkcionárov,
      4. zmenu v zastupovaní člena MFZ, najmä ak ide o zmenu osoby konateľa, delegáta konferencie, štatutárneho zástupcu alebo zástupcu člena,
      5. podanie návrhu na vyhlásenie konkurzu alebo vstup do likvidácie alebo
      6. iné závažné právne relevantné skutočnosti, majúce vplyv na jeho členstvo v MFZ.
   4. v súlade s rozhodnutím MFZ, VsFZ, SFZ, UEFA a FIFA neudržiavať žiadne športové vzťahy:
      1. so subjektmi, o ktorých bolo takto rozhodnuté zo strany VsFZ, SFZ, UEFA, alebo FIFA
      2. so subjektmi, ktorých členstvo v MFZ bolo pozastavené alebo boli z MFZ vylúčení,
   5. platiť členské príspevky vo výške stanovenej rozhodnutím konferencie,
   6. platiť poplatky vo výške ustanovenej predpismi MFZ alebo rozhodnutím príslušného orgánu MFZ,
   7. dodržiavať zásady lojality, čestnosti a športového správania, fair play, boja proti dopingu,
   8. chrániť a podporovať svojim konaním a správaním dobré meno MFZ a slovenského futbalu.
2. Porušenie vyššie uvedených povinností zo strany člena môže viesť k uloženiu disciplinárnych opatrení podľa týchto stanov a disciplinárneho poriadku.

## TRETIA ČASŤ - Orgány MFZ

### Prvá hlava - Spoločné ustanovenia o orgánoch MFZ

#### Článok 28 - Všeobecné ustanovenia

1. MFZ zriaďuje na zabezpečenie plnenia svojich cieľov a úloh orgány so zastupiteľskou, výkonnou, kontrolnou, disciplinárnou, odvolacou a preskúmavacou a administratívnou právomocou
2. **Zastupiteľským orgánom** je konferencia MFZ.
3. **Výkonnými orgánmi** sú predseda MFZ/ ďalej len „predseda“ /a výkonný výbor MFZ (VV MFZ).
4. **Kontrolnými orgánmi** sú Revízna komisia MFZ (ďalej len “revízna komisia”) a Volebná komisia MFZ (ďalej len “volebná komisia”).
5. **Orgánmi pre zabezpečenie spravodlivosti** sú disciplinárna komisia MFZ a odvolacia komisia MFZ
6. **Administratívnymi orgánmi** sú sekretár, odborné komisie (ďalej len “komisie”), ad hoc komisie a pracovné skupiny.
7. Výkon právomoci, práva a povinnosti jednotlivých orgánov MFZ sú bližšie upravené v príslušných predpisoch MFZ.

#### Článok 29 - Konanie, rozhodovanie a zodpovednosť orgánov MFZ a ich členov

1. Členom orgánu MFZ sa môže stať výlučne fyzická osoba, ktorá spĺňa nasledovné podmienky:
   1. spôsobilosť na právne úkony bez obmedzení,
   2. bezúhonnosť,
   3. súhlas s kandidatúrou,
   4. zvolenie alebo menovanie do funkcie v súlade s týmito stanovami.
2. Za bezúhonnú sa nepovažuje osoba, ktorá bola v posledných piatich rokoch právoplatne odsúdená za úmyselný trestný čin, pokiaľ odsúdenie nebolo zahladené rozhodnutím príslušného orgánu. Bezúhonnosť sa preukazuje výpisom z registra trestov.
3. Členovia orgánov MFZ sú povinní vykonávať svoju pôsobnosť v súlade so zákonom[[8]](#footnote-8) s náležitou odbornou starostlivosťou a v súlade so záujmami MFZ a jeho členov. Nesmú uprednostňovať svoje záujmy, záujmy určitej skupiny členov alebo záujmy tretích osôb pred záujmami MFZ.
4. Pre splnenie požiadavky náležitej odbornej starostlivosti sa vyžaduje, aby si funkcionár alebo orgán MFZ ku svojmu rozhodnutiu závažnejšej povahy vopred vyžiadal odborné stanovisko príslušnej komisie, ktorej agendy sa rozhodnutie týka.
5. Ak štatutárny orgán alebo členovia orgánov MFZ postupovali s náležitou odbornou starostlivosťou, v dobrej viere, že konajú v záujme MFZ a jeho členov, alebo konali v zmysle uznesenia konferencie, nemožno voči nim uplatňovať žiadne sankcie za porušenie ich povinností. Členovia orgánov MFZ sú povinní konať s náležitou odbornou starostlivosťou vždy v súlade s právnymi predpismi a predpismi, predpismi MFZ a rozhodnutiami orgánov športového hnutia v prospech MFZ a v jeho záujme.
6. Pre schválenie rozhodnutí na základe hlasovania v orgánoch MFZ platí zásada rovnosti hlasov členov orgánu. Člen orgánu MFZ nemôže pri hlasovaní zastupovať iného člena toho istého orgánu. Všetci členovia orgánov MFZ majú jeden hlas. V prípade rovnosti hlasov je rozhodujúcim hlas predsedu príslušného kolektívneho orgánu.
7. Na prijatie uznesenia alebo schválenie rozhodnutia kolektívneho orgánu MFZ je potrebná jednoduchá väčšina jeho členov, ak v týchto stanovách alebo inom predpise MFZ nie je stanovené inak.
8. MFZ rešpektuje samostatnosť a nezávislosť vecného posudzovania a rozhodovania svojich orgánov v rozsahu právomocí, ktoré im boli zverené týmito stanovami alebo inými predpismi MFZ.
9. V záujme efektivity činnosti orgánov MFZ sa osobné rokovanie orgánov zvoláva najmä vtedy, ak z povahy prerokovávanej veci vyplýva, že nepostačuje písomné vyjadrenie členov. Osobné rokovanie orgánu je možné uskutočniť aj prostredníctvom telefonickej konferencie alebo videokonferencie.
10. Členovia orgánov MFZ v záujme zefektívnenia činnosti MFZ sa snažia v čo najširšej miere využívať a podporovať moderné formy komunikácie, ako aj zavedenie a ďalšie budovanie informačného systému slovenského futbalu.
11. Zodpovednosť orgánov a volených funkcionárov MFZ je určená nasledovne:
    1. výkonný výbor a predseda zodpovedajú konferencii,
    2. volebná komisia, revízna komisia, disciplinárna komisia a odvolacia komisia zodpovedajú konferencii
    3. sekretár zodpovedá výkonnému výboru,
    4. predsedovia a členovia ostatných komisií zodpovedajú výkonnému výboru,
    5. ostatné orgány a pracovné skupiny zodpovedajú orgánu, ktorý ich zriadil.

#### Článok 30 - Funkčné obdobie volených funkcionárov MFZ

1. Funkčné obdobie predsedu a ostatných členov výkonného výboru, predsedov komisií a ostatných volených orgánov MFZ je štyri roky, ak nejde o doplňujúcu voľbu na zostávajúce obdobie podľa odseku 8 a 9.
2. Funkčné obdobie orgánov volených konferenciou končí zvolením nových členov týchto orgánov na volebnej konferencii konanej v posledných dvoch mesiacoch funkčného obdobia, najneskôr uplynutím posledného dňa mesiaca, v ktorom uplynuli štyri roky od ustanovenia toho - ktorého orgánu do funkcie, ak ďalej nie je stanovené inak.
3. V záujme zabezpečenia efektívnej výmeny vedenia MFZ a kontinuity procesov riadenia činností MFZ sa stanovuje, že mandát členov výkonného výboru na konci funkčného obdobia končí spoločne s mandátom predsedu. Uvedené platí obdobne aj pre predsedov a členov komisií.
4. Predĺženie funkčného obdobia členov výkonného výboru na základe rozhodnutia výkonného výboru je neprípustné. O predĺžení funkčného obdobia členov výkonného výboru, ako aj predsedov a členov komisií MFZ, najviac o jeden rok, môže v odôvodnených prípadoch rozhodnúť iba konferencia kvalifikovanou väčšinou delegátov.
5. V záujme zabezpečenia kontinuity a plynulosti procesov prebiehajúcich v rámci činností MFZ sa stanovuje, že predsedovia a ostatní volení alebo ustanovení členovia orgánov MFZ sú po uplynutí ich mandátu oprávnení naďalej vykonávať činnosť v orgánoch, ktorých boli členmi, a to až do zvolenia alebo ustanovenia nových predsedov a členov týchto orgánov.
6. Funkcia predsedu alebo iného člena orgánu MFZ zaniká:
   1. vzdaním sa funkcie,
   2. odvolaním z funkcie oprávneným orgánom,
   3. právoplatným rozhodnutím o obmedzení alebo pozbavení spôsobilosti na právne úkony,
   4. právoplatným odsúdením za úmyselný trestný čin spáchaný v súvislosti s výkonom funkcie alebo činnosťou v MFZ,
   5. právoplatným odsúdením za korupciu (prijímanie úplatku, podplácanie, nepriama korupcia) alebo za zločin, aj keď neboli spáchané v súvislosti s výkonom funkcie alebo činnosťou v MFZ,
   6. smrťou.
7. Vzdanie sa funkcie je účinné dňom jeho oznámenia orgánu, ktorý je oprávnený voliť a odvolávať daného člena.
8. Ak zanikne výkon funkcie člena voleného orgánu MFZ pred uplynutím jeho funkčného obdobia, môže výkonný výbor na návrh predsedu, iného člena výkonného výboru alebo sekretára poveriť inú osobu výkonom funkcie namiesto dotknutého člena orgánu do najbližšieho zasadnutia orgánu oprávneného voliť člena tohto orgánu. Na najbližšom zasadnutí zvolí príslušný orgán MFZ nového člena orgánu MFZ, vždy len na zostávajúcu časť funkčného obdobia, ak tieto stanovy neupravujú inak. Ak na tomto zasadnutí nebude zvolený nový člen orgánu, pokračuje poverená osoba vo funkcii až do zvolenia nového člena orgánu.
9. Ak zanikne výkon funkcie predsedu, do času kým konferencia nezvolí nového predsedu, právomoci predsedu dočasne vykonáva podpredseda poverený výkonným výborom. Ak žiadny podpredseda nie je zvolený alebo nemôže vykonávať svoju funkciu, právomoc predsedu prechádza na výkonný výbor, ktorý rozhodne o tom, kto bude vykonávať oprávnenia predsedu.
10. Ak má podľa týchto stanov vykonať úkon alebo prijať rozhodnutie orgán, ktorý nie je obsadený alebo nemá svojho legitímneho zástupcu, vo veciach, ktoré neznesú odklad, je oprávnený konať sekretár, ktorý zároveň iniciuje potrebné kroky k obsadeniu orgánu.

#### Článok 31 - Konflikt záujmov a nezlučiteľnosť funkcií

1 Členovia zväzových orgánov na všetkých úrovniach riadenia futbalu musia v záležitostiach klubu, ktorého právomoci podliehajú, zachovávať nestrannosť.

1. V podmienkach MFZ platí princíp nezlučiteľností výkonu funkcie v zastupiteľskom, výkonnom, kontrolnom orgáne, v orgáne pre zabezpečenie spravodlivosti s výkonom volenej funkcie na rovnakom stupni riadenia futbalu.
2. Členovia orgánov MFZ volení konferenciou nemôžu byť počas trvania ich mandátu zvolení alebo inak ustanovení za delegátov na konferenciu.
3. Výkon funkcie vo výkonnom výbore alebo členstvo v komisii je nezlučiteľné s výkonom funkcie rozhodcu na rovnakom stupni riadenia futbalu.
4. Predsedom ani iným členom revíznej komisie, disciplinárnej komisie, rozhodcovskej komisie a odvolacej komisie nesmie byť funkcionár futbalového klubu zaradeného v súťažiach riadených MFZ.
5. Pokiaľ to okolnosti jednotlivého prípadu rozhodovania vyžadujú, sú členovia zväzových orgánov, ktorí sa môžu dostať do konfliktu záujmov, povinní nezúčastňovať sa takéhoto rozhodovania a prenechať rozhodovanie v takomto prípade na osoby nezainteresované na rozhodnutí. V prípade ak hrozí konflikt záujmov, člen kolektívneho orgánu MFZ sa nesmie zúčastniť hlasovania ani rokovania tohto orgánu o otázke, v ktorej konflikt záujmu hrozí.
6. V sporných prípadoch o existencii konfliktu záujmu rozhodne predsedajúci orgánu, o člena ktorého ide. Pri pochybnosti o existencii konfliktu záujmu osoby predsedajúceho orgánu, rozhodujú ostatní členovia dotknutého orgánu tajným hlasovaním.
7. Fyzická osoba ani právnická osoba (vrátane holdingových a dcérskych spoločností a ich organizačných zložiek) nesmie byť spoločníkom alebo členom orgánu vo viac ako jednom klube v rovnakej súťaži, ani mať podiel na hlasovacích právach v orgánoch viac ako jedného klubu, ani iným spôsobom vykonávať kontrolu nad viac ako jedným klubom v rovnakej súťaži. Podrobnejšie tieto otázky upravuje Súťažný poriadok SFZ.

#### Článok 32 - Odvolanie osoby z funkcie a dočasné pozastavenie výkonu funkcie

1. Konferencia alebo výkonný výbor môže odvolať osobu z funkcie, do ktorej ju tieto orgány zvolili alebo ktorou ju poverili v súlade s čl. 31 týchto Stanov.
2. Návrh na odvolanie z funkcie musí byť odôvodnený a musí byť členovi výkonného výboru alebo delegátovi konferencie zaslaný písomne spolu s programom.
3. Odvolávaná osoba má právo na verejnú obhajobu pred príslušným orgánom MFZ.
4. V prípade, ak voči osobe vykonávajúcej funkciu v MFZ bolo vznesené obvinenie zo zločinu[[9]](#footnote-9) alebo z úmyselného trestného činu spáchaného v súvislosti s výkonom funkcie alebo činnosti v MFZ, predseda alebo výkonný výbor bezodkladne rozhodne o pozastavení výkonu funkcie tejto osoby až do konečného rozhodnutia v trestnej veci vo vzťahu k tejto osobe.
5. Výkonný výbor môže rozhodnúť o dočasnom pozastavení výkonu funkcie aj na základe začatého disciplinárneho konania pre závažné disciplinárne previnenie. Odsek 3 sa použije primerane.
6. Oznámenie rozhodnutia o dočasnom pozastavení výkonu funkcie dotknutej osobe má okamžité účinky.
7. Návrh na odvolanie z funkcie alebo dočasné pozastavenie výkonu funkcie môže podať delegát konferencie, člen výkonného výboru, sekretár alebo predseda odbornej komisie alebo predseda iného orgánu MFZ.

### Druhá hlava - Konferencia MFZ

#### Článok 33 - Konferencia

1. Konferencia je najvyšším orgánom MFZ.
2. Konferencia môže byť riadna, mimoriadna alebo volebná.
3. Riadna konferencia sa koná spravidla dvakrát za kalendárny rok.
4. Mimoriadna konferencia sa zvoláva za splnenia podmienok určených týmito stanovami.
5. Na volebnej konferencii konanej raz za štyri roky sa uskutočňujú voľby predsedu, ostatných členov výkonného výboru, predsedu revíznej komisie, predsedu disciplinárnej komisie. Konferencia volí delegátov na konferenciu VsFZ za MFZ podľa kľúča na konferenciu VsFZ.
6. Konferencia, na ktorej sa konajú doplňujúce voľby, sa nepovažuje za volebnú konferenciu.
7. Rokovanie konferencie vedie predsedajúci, ktorým je predseda alebo ním poverená osoba, spravidla člen výkonného výboru alebo sekretár.
8. Prípravu a priebeh konferencie upravuje Rokovací poriadok MFZ (ďalej len “rokovací poriadok”) a Volebný poriadok MFZ (ďalej len “volebný poriadok”).

#### Článok 34 - Delegáti konferencie

1. Na Konferencii sú oprávnení zúčastniť sa s hlasovacím právom:
   1. na riadnej a mimoriadnej konferencii delegáti za futbalové kluby v pôsobnosti MFZ v príslušnom SR, za predpokladu neporušenia čl. 32 bod 2,3) Delegáti riadnej a mimoriadnej konferencie sú zvolení klubmi združenými v okrese na volebnej konferencii MFZ.
   2. Na volebnej konferencii jeden delegát, za každý futbalový klub (za predpokladu neporušenia článku 32 bod 2,3), ktorého družstvo sa zúčastňuje v čase konania konferencie v súťažiach organizovaných MFZ, VsFZ a SFZ , ak má domáce ihrisko v územnej pôsobnosti mesta Košice a pôsobí v súťažiach MFZ.
2. Predložené oprávnenia byť delegátom konferencie s právom hlasovať budú preukázateľným spôsobom zaznamenané.
3. Každý delegát má jeden hlas a všetky hlasy delegátov sú si rovné. Oprávnenie hlasovať majú výlučne prítomní delegáti. Hlasovanie prostredníctvom zástupcu na základe splnomocnenia je povolené. Zastupovanie viacerých delegátov jednou osobou nie je prípustné.
4. Konferencie sa môžu zúčastniť aj členovia výkonného výboru, sekretár, predsedovia komisií, a iní hostia, ktorí nemajú hlasovacie právo. Účasť iných hostí je podmienená súhlasom predsedu, sekretára alebo predsedajúceho konferencie.
5. O sporoch a námietkach súvisiacich s kreovaním delegátov konferencie rozhoduje volebná komisia.

#### Článok 35 - Právomoci konferencie

1. Konferencia má v rámci MFZ právomoc normotvornú, kreačnú, kontrolnú a rozhodovaciu.
2. Konferencia najmä:
   1. schvaľuje stanovy a ich zmeny,
   2. schvaľuje volebný poriadok a rokovací poriadok a ich zmeny;
   3. rozhoduje o prijatí a vylúčení riadneho člena a posudzuje nesúlad jeho stanov so stanovami MFZ;
   4. rozhoduje o prijatí a vylúčení čestného člena,
   5. rozhoduje o výške členského príspevku a o spôsobe jeho použitia;
   6. volí a odvoláva predsedu MFZ a ostatných členov výkonného výboru,
   7. volí a odvoláva predsedu revíznej komisie,
   8. volí a odvoláva predsedu a členov volebnej komisie,
   9. volí a odvoláva predsedu odvolacej komisie
   10. volí a odvoláva predsedu disciplinárnej komisie,
   11. volí 2 delegátov MFZ na Konferenciu VsFZ,
   12. schvaľuje rozpočet MFZ a správu o hospodárení MFZ,
   13. schvaľuje správu o činnosti predsedu a výkonného výboru,
   14. rozhoduje o založení novej obchodnej spoločnosti s účasťou MFZ, ako aj o vstupe MFZ do existujúcej obchodnej spoločnosti alebo vystúpení z nej,
   15. rozhoduje o zásadných otázkach, týkajúcich sa správy majetku a hospodárenia MFZ;
   16. rozhoduje o reorganizácii súťaží riadených MFZ,
   17. rozhoduje o zániku MFZ dobrovoľným rozpustením a o veciach súvisiacich so zánikom združenia.

#### Článok 36 - Uznášaniaschopnosť konferencie

1. Konferencia je uznášaniaschopná, ak je prítomná nadpolovičná väčšina delegátov s právom hlasovať.
2. Ak nie je konferencia v čase začatia zasadnutia uznášaniaschopná, predsedajúci konferencie odloží začiatok konferencie o jednu hodinu. Ak ani potom nie je konferencia uznášaniaschopná, predsedajúci konferencie nariadi opakované zasadnutie konferencie najneskôr do 30 dní s rovnakým programom.
3. Ak sa počas konferencie zníži počet prítomných delegátov pod hranicu uznášaniaschopnosti, predsedajúci preruší konferenciu najviac na jednu hodinu. Ak po hodine nie je konferencia uznášaniaschopná, predsedajúci konferencie nariadi opakované zasadnutie konferencie najneskôr do 30 dní s programom, ktorý nebol prejednaný.

#### Článok 37 - Rozhodnutia konferencie

1. Konferencia rozhoduje formou uznesenia, ktoré sa uvedie do zápisnice z konferencie.
2. Na prijatie rozhodnutia na opakovanom zasadnutí konferencie postačuje nadpolovičná väčšina aj v tých otázkach, v ktorých by sa malo podľa týchto stanov rozhodovať kvalifikovanou väčšinou. Pri ostatných rozhodnutiach postačuje na opakovanom zasadnutí konferencii ich schválenie jednoduchou väčšinou.
3. Zápisnica z konferencie vrátane prijatých rozhodnutí a výsledkov hlasovania sa zverejňuje obvyklým spôsobom na webovom sídle MFZ okrem prípadu, keď konferencia v odôvodnenom prípade rozhodne o nezverejnení rozhodnutia, dokumentu alebo ich časti.
4. Spôsob hlasovania na konferencii, orgány konferencie a ostatné otázky priebehu zasadnutia konferencie neupravené v stanovách upravuje volebný poriadok a rokovací poriadok.

#### Článok 38 - Program riadnej konferencie

1. Sekretár MFZ zostaví program konferencie na základe návrhov výkonného výboru, riadnych členov ~~MFZ~~ a ďalších oprávnených subjektov podľa stanov.
2. Na návrh delegáta môže byť program konferencie pozmenený alebo doplnený na začiatku konferencie pred schvaľovaním programu, ak s tým súhlasí nadpolovičná väčšina delegátov s právom hlasovať. Konferencia nemôže rozhodovať o bode, ktorý nie je výslovne uvedený v programe schválenom delegátmi na začiatku konferencie. V rámci bodu “Rôzne” alebo “Diskusia” môže konferencia prijímať iba odporúčania a stanoviská.
3. Program konferencie musí obsahovať nasledujúce body:
   1. vyhlásenie o tom, že konferencia bola zvolaná v súlade so stanovami,
   2. rozhodnutie o návrhoch na zmenu alebo doplnenie navrhovaného programu,
   3. schválenie programu,
   4. voľba orgánov a pracovných komisií, ak majú byť zvolené,
   5. vystúpenie predsedu alebo ním poverených osôb,
   6. správa o činnosti MFZ za obdobie od predchádzajúcej konferencie,
   7. správa revíznej komisie,
   8. schválenie uznesení.

#### Článok 39 - Riadne voľby, doplňujúce voľby a volebná konferencia

1. Riadne voľby do orgánov MFZ volených konferenciou sa vykonávajú na volebnej konferencii konanej raz za štyri roky.
2. Pre volebnú konferenciu platia primerane ustanovenia upravujúce riadnu konferenciu.
3. Riadne voľby do orgánov MFZ volených konferenciou vyhlasuje volebná komisia tak, aby sa konali najskôr 30 dní pred uplynutím štyroch rokov odo dňa konania posledných riadnych volieb.
4. Ak je navrhnutý na volenú funkciu len jeden kandidát, na jeho zvolenie sa vyžaduje nadpolovičná väčšina. Ak kandidát nezíska nadpolovičnú väčšinu, uskutoční sa vzápätí druhé kolo voľby, v ktorom postačuje na zvolenie jednoduchá väčšina. Ak podľa predchádzajúceho postupu kandidát nebol zvolený, volebná komisia vyhlási do 48 hodín doplňujúce voľby na túto funkciu a stanoví ich termín.
5. Ak je kandidátov na volenú funkciu viac, zvolený je ten kandidát, ktorý získal nadpolovičnú väčšinu hlasov. Ak ani jeden z kandidátov nezíska v prvom kole nadpolovičnú väčšinu, koná sa vzápätí druhé kolo volieb.
6. Do druhého kola volieb postupuje kandidát, ktorý sa počtom získaných hlasov umiestnil na prvom mieste a kandidát, ktorý sa počtom získaných hlasov umiestnil na druhom mieste. Ak získali viacerí kandidáti rovnaký najväčší počet hlasov na prvom mieste, postupujú do druhého kola len títo kandidáti. Ak v prvom kole získal jeden kandidát najväčší počet hlasov a na druhom mieste sa umiestnili viacerí kandidáti s rovnakým počtom hlasov, postupujú všetci kandidáti na prvom a druhom mieste do druhého kola.
7. V druhom kole volieb bude zvolený kandidát, ktorý získa nadpolovičnú väčšinu hlasov. Ak ani jeden z kandidátov nezíska v druhom kole nadpolovičnú väčšinu, na zvolenie kandidáta v ďalších kolách postačuje jednoduchá väčšina hlasov, pričom do ďalších kôl postupujú kandidáti podľa rovnakého kľúča, ako v prípade postúpenia do druhého kola.
8. Ak podľa postupu uvedeného v odsekoch 5 až 7 nebol zvolený do funkcie žiadny kandidát, volebná komisia vyhlási do 48 hodín doplňujúce voľby na túto funkciu a stanoví ich termín, ak konferencia nerozhodne o uskutočnení doplňujúcej voľby na najbližšej riadnej konferencii.
9. Doplňujúce voľby sú voľby do orgánov MFZ volených konferenciou konané mimo volebnej konferencie na zostatok ich funkčného obdobia.
10. V doplňujúcich voľbách sú kandidáti volení v prípade predčasného zániku funkcie predchádzajúceho nositeľa funkcie alebo v prípade, keď volená funkcia nie je obsadená z iného dôvodu.
11. Doplňujúca voľba predsedu, člena výkonného výboru, predsedu alebo člena orgánov volených konferenciou sa spravidla uskutoční v rámci programu najbližšej riadnej konferencie.
12. Riadne i doplňujúce voľby do orgánov MFZ volených konferenciou riadi volebná komisia.
13. Prípravu a priebeh volieb na konferencii upravujú volebný poriadok a rokovací poriadok, ktoré sa primerane použijú aj pri voľbe predsedov a členov komisií.
14. Predsedovia a členovia komisií sú volení výkonným výborom, ak tieto stanovy nestanovujú inak.

#### Článok 40 - Mimoriadna konferencia

1. Výkonný výbor zvolá mimoriadnu konferenciu, ak o tom rozhodne dvojtretinová väčšina všetkých jeho členov.
2. Mimoriadnu konferenciu je v odôvodnených prípadoch oprávnený zvolať aj predseda.
3. Výkonný výbor je povinný zvolať mimoriadnu konferenciu, ak to navrhne:
   1. dvojtretinová väčšina všetkých klubov, ktoré sú členmi MFZ formou petície podpísanej štatutárnymi orgánmi jednotlivých klubov .
4. V návrhu na zvolanie mimoriadnej komisie sa musia uviesť body, ktoré majú byť v programe rokovania mimoriadnej konferencie.
5. Pre mimoriadnu konferenciu primerane platia ustanovenia upravujúce riadnu konferenciu.
6. Prípravu a priebeh mimoriadnej konferencie upravuje rokovací poriadok.

### Tretia hlava - Výkonný výbor MFZ

#### Článok 41 - Zloženie výkonného výboru

1. Výkonný výbor je najvyšším výkonným orgánom MFZ pre riadenie futbalu, ktorého členov volia delegáti konferencie spôsobom stanoveným v týchto stanovách a volebnom poriadku.
2. Výkonný výbor rozhoduje o všetkých otázkach, pokiaľ nie sú týmito stanovami alebo inými predpismi zverené do právomoci konferencie MFZ alebo iného orgánu MFZ.
3. Výkonný výbor má 5 členov a je zložený z:  predsedu a 4 členov. Výkonný výbor si z radov novozvolených členov zvolí podpredsedu VV.
4. Vo výkonnom výbore nemôže byť z toho istého klubu viac ako jeden zástupca, ktorý je jeho funkcionárom, členom alebo je k nemu v pracovnom alebo inom obdobnom pomere alebo v zmluvnom vzťahu.
5. Na odvolanie predsedu alebo iného člena výkonného výboru z funkcie sa vyžaduje kvalifikovaná väčšina všetkých delegátov konferencie.

#### Článok 42 - Práva a povinnosti členov výkonného výboru

1. Člen výkonného výboru má právo:
   1. predložiť návrh do programu rokovania výkonného výboru,
   2. hlasovať o všetkých záležitostiach, o ktorých rozhoduje výkonný výbor,
   3. vyjadrovať sa ku každému bodu programu a k materiálom prerokovávaným výkonným výborom,
   4. zúčastniť sa na zasadnutí komisie a pracovnej skupiny, prezentovať na ňom svoje návrhy a stanoviská v súlade s predpismi a rozhodnutiami konferencie a výkonného výboru,
   5. požiadať o zvolanie mimoriadneho zasadnutia komisie, pracovných skupín a ostatných orgánov, v odôvodnených prípadoch, najmä ak vec neznesie odklad,
   6. verejne vyjadrovať svoje vlastné názory na otázky futbalu pri dodržaní odseku 2 písmeno b., c., d.
2. Člen výkonného výboru je povinný:
   1. vykonávať svoju funkciu nezištne v prospech futbalu v súlade s predpismi a rozhodnutiami MFZ, VsFZ, SFZ, UEFA a FIFA,
   2. nesprístupňovať pred zasadnutím výkonného výboru podklady k rokovaniu výkonného výboru tretím osobám, a bez súhlasu výkonného výboru alebo prezidenta ani po zasadnutí výkonného výboru,
   3. rešpektovať a vykonávať rozhodnutia prijaté výkonným výborom v súlade s predpismi MFZ a to bez ohľadu na to ako hlasoval,
   4. zúčastňovať sa osobne na rokovaniach výkonného výboru, kde je ich účasť nezastupiteľná,
   5. dbať na záujmy slovenského futbalu a svojím vystupovaním a správaním na verejnosti zvyšovať kredit a postavenie slovenského futbalu, MFZ, jeho členov a ich partnerov v spoločnosti,
   6. zdržať sa konaní, ktoré by mohli poškodiť dobré meno slovenského futbalu a jeho predstaviteľov, MFZ a jeho členov alebo ich partnerov..
3. V prípade konania, ktoré je nezlučiteľné s dodržiavaním povinností člena výkonného výboru podľa odseku 2, alebo v prípade, že sa člen výkonného výboru bez odôvodneného ospravedlnenia nebude opakovane alebo počas obdobia 6 mesiacov zúčastňovať na jeho činnosti, môže byť takýto člen na návrh predsedu MFZ alebo výkonného výboru odvolaný z funkcie alebo mu môže byť výkon funkcie dočasne pozastavený.

#### Článok 43 - Zasadnutia výkonného výboru

1. Výkonný výbor zasadá podľa potreby, najmenej však raz za mesiac.
2. Zasadnutia výkonného výboru zvoláva a ich priebeh riadi predseda.
3. Ak o zasadnutie písomne požiada nadpolovičná väčšina členov výkonného výboru alebo ak sa má rokovať o záležitostiach, ktoré spadajú do kompetencie konferencie a situácia si vyžaduje ich okamžité riešenie, je predseda povinný zvolať mimoriadne zasadnutie výkonného výboru do 7 dní od obdŕžania žiadosti alebo od vzniku dôvodu na zvolanie mimoriadneho zasadnutia výkonného výboru.
4. Zaradenie konkrétneho bodu do programu zasadnutia výkonného výboru môže navrhnúť každý člen výkonného výboru a sekretár. Navrhované body do programu zasadnutia výkonného výboru členovia výkonného výboru predkladajú sekretárovi spravidla najmenej 10 dní pred konaním zasadnutia.
5. Program zasadnutia výkonného výboru zostavuje predseda v spolupráci so sekretárom.
6. Program zasadnutia výkonného výboru sa zasiela členom výkonného výboru spolu s pozvánkou a materiálmi na rokovanie spravidla najmenej 3 dní pred konaním zasadnutia.
7. Na rokovaniach výkonného výboru sa zúčastňuje bez práva hlasovať predseda revíznej komisie.
8. Zasadnutia výkonného výboru sú neverejné.
9. Výkonný výbor môže k jednotlivým prerokovávaným bodom programu prizvať tretie osoby, aby vyjadrili odborné stanovisko alebo podali výkonnému výboru doplňujúce informácie alebo zodpovedali otázky k prerokovávanej problematike. Prizvané tretie osoby nemajú hlasovacie právo.

#### Článok 44 - Právomoci výkonného výboru

Výkonný výbor:

* 1. rozhoduje o všetkých otázkach, pokiaľ nie sú týmito stanovami alebo inými predpismi zverené do právomoci konferencie, komisií alebo iných orgánov MFZ,
  2. pripravuje a zvoláva zasadnutia riadnej alebo mimoriadnej konferencie,
  3. volí a odvoláva predsedu volebnej komisie, členov volebnej komisie a členov disciplinárnej komisie,
  4. volí a odvoláva predsedov odborných komisií okrem tých, ktorých volí a odvoláva konferencia,
  5. volí a odvoláva členov odborných komisií,
  6. usmerňuje činnosť odborných komisií spravidla prostredníctvom člena výkonného výboru v spolupráci s príslušným predsedom komisie a sekretárom,
  7. v prípade potreby môže rozhodnúť o zostavení ad hoc komisie alebo pracovnej skupiny,
  8. rozhoduje o schválení štatútov a predpisov komisií a pracovných skupín a o ich zmenách,
  9. rozhoduje o schválení návrhu predsedu na vymenovanie a odvolanie sekretára,
  10. rozhoduje o termínovej listine a o počte družstiev zúčastňujúcich sa súťaží priamo riadených MFZ,
  11. schvaľuje výsledky súťaží riadených MFZ
  12. schvaľuje nominačné listiny rozhodcov a delegátov súťaží riadených MFZ
  13. schvaľuje poriadky MFZ s výnimkou rokovacieho poriadku a volebného poriadku,
  14. schvaľuje vykonávacie pokyny k stanovám a poriadkom MFZ,
  15. podáva záväzný výklad stanov MFZ,
  16. rozhoduje o bežných otázkach hospodárenia MFZ,
  17. predkladá konferencii návrh rozpočtu a návrhy rozhodnutí o zásadných otázkach hospodárenia MFZ,
  18. zabezpečuje dodržiavanie stanov,
  19. vykonáva uznesenia konferencie
  20. rozhoduje o dočasnom pozastavení výkonu funkcie funkcionára voleného konferenciou, do najbližšej konferencie,
  21. rozhoduje o dočasnom pozastavení výkonu funkcie z dôvodu trestného stíhania funkcionára MFZ, až do právoplatného skončení a jeho trestného stíhania,
  22. rozhoduje o delegovaní úloh, vyplývajúcich z pôsobnosti výkonného výboru na iné orgány MFZ alebo na tretie osoby,

#### Článok 45 - Rozhodnutia výkonného výboru

1. Výkonný výbor je uznášaniaschopný, ak je prítomná nadpolovičná väčšina jeho členov vrátane predsedu alebo podpredsedu.
2. Ak vo výkonnom výbore nie sú obsadené všetky miesta, pre jeho uznášaniaschopnosť sa vyžaduje prítomnosť nadpolovičnej väčšiny členov výkonného výboru, ktorí sú členmi výkonného výboru v čase jeho zasadnutia.
3. Výkonný výbor prijíma uznesenia nadpolovičnou väčšinou prítomných členov. V prípade rovnosti hlasov má rozhodujúci hlas predseda.
4. Hlasovanie člena výkonného výboru prostredníctvom zástupcu alebo na základe splnomocnenia nie je povolené.
5. O rozhodnutiach prijatých výkonným výborom sa vyhotovuje zápisnica.
6. Rozhodnutia prijaté výkonným výborom nadobúdajú okamžitú účinnosť, pokiaľ výkonný výbor nerozhodne inak.
7. Rozhodnutia výkonného výboru nemôžu byť v rozpore so všeobecne záväznými právnymi predpismi, stanovami MFZ, ostatnými predpismi MFZ, VsFZ, SFZ, UEFA a FIFA a rozhodnutiami konferencie.
8. Zápisnica zo zasadnutia výkonného výboru vrátane prijatých rozhodnutí a výsledkov hlasovania sa zverejňuje obvyklým spôsobom na webovom sídle MFZ okrem prípadu, keď výkonný výbor v odôvodnenom prípade rozhodne o nezverejnení rozhodnutia, dokumentu alebo ich časti. Delegáti konferencie sú oprávnení oboznámiť sa s nezverejneným rozhodnutím , dokumentom alebo ich časťou a rozhodnúť o jeho zverejnení.

### Štvrtá hlava - Predseda MFZ

#### Článok 46 - Postavenie predsedu

1. Predseda je štatutárnym orgánom MFZ, ktorý je oprávnený konať v mene MFZ.
2. Predseda je členom výkonného výboru s právom hlasovať.
3. Predseda koná v mene MFZ v právnych, administratívnych a organizačných vzťahoch a je oprávnený v mene MFZ podpisovať písomnosti v súlade s Podpisovým poriadkom MFZ.
4. Predseda predsedá zasadnutiam konferencie, výkonného výboru, ako aj pracovných skupín, v ktorých bol menovaný za predsedu. Predseda je oprávnený zúčastniť sa bez hlasovacieho práva na rokovaniach všetkých orgánov MFZ
5. V prípade nemožnosti výkonu funkcie predsedu, zastupuje predsedu podpredseda. Ak to nie je možné, právomoci predsedu vykonáva v nevyhnutnom rozsahu do najbližšej konferencie člen výkonného výboru poverený na základe rozhodnutia výkonného výboru.

#### Článok 47 - Právomoci predsedu

1. Najdôležitejšími úlohami predsedu sú:
   1. vystupovať v mene MFZ, zastupovať a reprezentovať jeho záujmy pri rokovaniach so štátnymi orgánmi, orgánmi samosprávy, podnikateľskými subjektmi a inými subjektmi,
   2. koordinovať vzťahy so SFZ, VsFZ ako aj vzťahy MFZ s ostatnými športovými organizáciami,
   3. zabezpečovať efektívne fungovanie orgánov MFZ za účelom naplnenia cieľov vykonávaním hlavných činností vymedzených v článku 4,
   4. prostredníctvom sekretára realizovať rozhodnutia prijaté konferenciou a výkonným výborom,
   5. dohliadať na činnosť sekretára
   6. Predseda je oprávnený previesť majetok, zriadiť záložné právo, zabezpečovací prevod práva alebo vecné bremeno na majetok vo vlastníctve MFZ, vystaviť zmenku, uzavrieť zmluvu o úvere alebo o pôžičke, prevziať dlh alebo pristúpiť k záväzku alebo uznať sporný záväzok MFZ, iba po predchádzajúcom súhlase konferencie a po zabezpečení a zvážení stanoviska a odporúčania ekonomického oddelenia.
2. Predseda je oprávnený v mene MFZ uzatvárať zmluvné vzťahy v hodnote nad 1000,- eur až po predchádzajúcom súhlase výkonného výboru.
3. Predseda je oprávnený v odôvodnených prípadoch zvolať mimoriadnu konferenciu.
4. Predseda predkladá výkonnému výboru návrh na menovanie alebo odvolanie sekretára.
5. Predseda je povinný vopred prerokovať svoje rozhodnutia o zásadných otázkach vo výkonnom výbore a/alebo v príslušných komisiách.

### Piata hlava - Kontrolné orgány MFZ

#### Článok 48 - Revízna komisia MFZ

1. Revízna komisia je nezávislým orgánom kontroly činnosti MFZ a jeho orgánov.
2. Predseda revíznej komisie je volený konferenciou na štyri roky. Ostatných členov revíznej komisie volí výkonný výbor.
3. Do pôsobnosti revíznej komisie patrí najmä:
   1. kontrolovať finančné hospodárenie s prostriedkami MFZ, dbať o ich efektívne využívanie v súlade so schváleným rozpočtom MFZ, cieľmi a úlohami MFZ a predpismi MFZ,
   2. podávať na požiadanie stanovisko výkonnému výboru k dodržiavaniu efektívnosti a adresnosti finančných prostriedkov poskytnutých jednotlivým členom MFZ,
   3. vykonávať kontroly podľa schváleného plánu a podľa požiadaviek konferencie a výkonného výboru a na základe výsledkov kontroly vydať príslušné rozhodnutie (stanovisko, odporúčanie) k dodržiavaniu stanov a ostatných predpisov MFZ.
4. Pre efektívne plnenie úloh je revízna komisia oprávnená požadovať informácie, vyjadrenia, posudky a stanoviská od funkcionárov, orgánov MFZ a jeho členov.
5. Ekonomická komisia MFZ na požiadanie umožnia členom revíznej komisie nazrieť do účtovných dokladov, uzatvorených zmlúv a iných dokumentov, na základe ktorých MFZ prevzalo na seba práva a povinnosti a poskytnú im zápisnice, uznesenia a všetky ostatné materiály zo zasadnutí výkonného výboru i ostatných orgánov MFZ.
6. Revízna komisia jedenkrát ročne predkladá konferencii správu o svojej činnosti, ktorá je po prerokovaní na konferencii zverejnená na webovom sídle MFZ.

#### Článok 49 - Volebná komisia MFZ

1. Volebná komisia pripravuje a organizuje voľby orgánov MFZ a členov orgánov MFZ, ktorých podľa týchto stanov volí konferencia, kontroluje priebeh týchto volieb a vyhlasuje ich výsledky.
2. Volebná komisia tiež rozhoduje o sporoch, sťažnostiach a námietkach súvisiacich s voľbou a odvolaním orgánov MFZ a členov orgánov MFZ.
3. Volebná komisia sa skladá z predsedu a dvoch členov volebnej komisie, ktorých volí Konferencia.
4. Predsedom volebnej komisie je člen volebnej komisie zvolený najvyšším počtom hlasov. Podpredsedom je člen volebnej komisie zvolený druhým najvyšším počtom hlasov.
5. Funkčné obdobie členov volebnej komisie je štyri roky. Všetci členovia volebnej komisie vrátane predsedu a podpredsedu, musia byť zvolení na poslednej konferencii, ktorá predchádza volebnej konferencii.
6. Status, ďalšie právomoci a konanie volebnej komisie upravuje volebný poriadok MFZ.

### Šiesta hlava - Orgány zabezpečenia spravodlivosti MFZ

#### Článok 50 - Disciplinárna komisia

1. Disciplinárna komisia je prvostupňovým orgánom zabezpečenia spravodlivosti MFZ, ktorý rozhoduje o porušení povinností vyplývajúcich z normatívneho systému MFZ či rozhodnutí orgánov MFZ, za ktoré ukladá disciplinárne opatrenia.
2. Predsedu disciplinárnej komisie volí a odvoláva konferencia. Ostatných členov komisie volí a odvoláva výkonný výbor. Funkčné obdobie predsedu a ostatných členov komisie je štyri roky.
3. Status, ďalšie právomoci a konanie disciplinárnej komisie upravuje disciplinárny poriadok.

#### Článok 51 - Odvolacia komisia MFZ

1. Odvolacia komisia je orgánom zabezpečenia spravodlivosti MFZ, ktorý rozhoduje v druhom stupni o odvolaniach voči rozhodnutiam orgánov MFZ prvého stupňa.
2. Odvolacia komisia na návrh člena MFZ, ktorý preukáže právny záujem na rozhodnutí veci (ďalej len “navrhovateľ”), prerokúva a rozhoduje o:
   1. odvolaniach podaných proti rozhodnutiam disciplinárnej komisie a rozhodnutiam iných komisií MFZ,
   2. podnetoch na preskúmanie súladu rozhodnutí a postupov orgánov na úrovni MFZ,
   3. iných veciach, pokiaľ to určujú stanovy alebo niektorý z predpisov MFZ.
3. Odvolanie alebo podnet podľa odseku 3 podáva navrhovateľ orgánu, ktorý napadnuté rozhodnutie vydal, alebo ktorého postup sa napáda. Predseda tohto orgánu je povinný najneskôr do 7 dní od doručenia odvolania alebo podnetu spĺňajúceho všetky náležitosti (ďalej len “riadne doručenie”) postúpiť toto odvolanie alebo podnet odvolacej komisii, ak im orgán sám v plnom rozsahu do 7 dní od ich riadneho doručenia nevyhovie. Ak orgán, ktorý napadnuté rozhodnutie vydal alebo ktorého postup sa napáda, vyhovie sám v plnom rozsahu doručenému odvolaniu alebo podnetu, predseda daného orgánu podané odvolanie alebo podnet nepostupuje odvolacej komisii, o čom navrhovateľa v rozhodnutí o jeho odvolaní alebo jeho podnete orgán upovedomí.
4. Odvolanie alebo podnet podľa odseku 3 navrhovateľ podáva predsedovi orgánu, ktorý vydal napadnuté rozhodnutie alebo ktorého postup sa napáda. Ak orgán, ktorý vydal napadnuté rozhodnutie nevyhovie podanému opravnému prostriedku sám, podľa druhu podaného opravného prostriedku ho predloží bez zbytočného odkladu prostredníctvom informačného systému slovenského futbalu (ISSF) na rozhodnutie orgánu druhého stupňa alebo odvolacej komisii MFZ a súčasne o tom upovedomí navrhovateľa.

1. Vo veciach podľa odseku 2, je rozhodnutie odvolacej komisie konečné. To nevylučuje uplatnenie nároku na náhradu škody, prípadne iného nároku na rozhodcovskom súde.
2. Rozhodnutia odvolacej komisie sú záväzné pre všetkých členov MFZ. Konanie pred odvolacou komisiou a rozhodnutie odvolacej komisie nemá vplyv na súčasné alebo následné rozhodovanie rozhodcovského súdu o tej istej otázke. Podanie návrhu na konanie pred rozhodcovským súdom nemá odkladný účinok vo vzťahu k rozhodnutiu odvolacej komisie.
3. Funkčné obdobie členov komisie je štyri roky.
4. Odvolacie konanie o odvolaní alebo preskúmavacie konanie o podnete začína riadnym doručením odvolania alebo podnetu navrhovateľa predsedovi orgánu, ktorého rozhodnutie alebo postup sa napáda. O odvolaní alebo podnete je odvolacia komisia povinná rozhodnúť najneskôr do 30 dní, a ak vec neznesie odklad najneskôr do 14 dní od riadneho doručenia odvolania alebo podnetu predsedovi orgánu, ktorého rozhodnutie alebo postup sa napáda, ak o odvolaní alebo podnete nerozhodne orgán podľa odseku 4 sám.
5. Preskúmavacie konanie začína podaním podnetu subjektom s právnym záujmom na veci, ktorým požiada o preskúmanie konania, postupu a/alebo rozhodnutia orgánu MFZ alebo člena MFZ. Výsledkom preskúmavacieho konania môže byť rozhodnutie, stanovisko, odporúčanie alebo podnet na konanie iného orgánu MFZ alebo jeho člena alebo na zmenu predpisov MFZ.
6. Podmienkou pre začatie konania vo veci v odvolacom i preskúmavacom konaní je zaplatenie stanoveného poplatku, ak konanie nie je od poplatku oslobodené.
7. Odvolacia komisia môže rozhodnúť vo veci formou uznesenia niektorým z nasledovných spôsobov:
   1. konanie zastaví, ak nie sú splnené podmienky na prerokovanie a rozhodnutie veci,
   2. zmení rozhodnutie orgánu prvého stupňa, ak napadnuté rozhodnutie prvostupňového orgánu nebolo vydané v súlade so stanovami alebo predpismi MFZ, VsFZ, SFZ, UEFA alebo FIFA alebo odporuje právnemu poriadku SR alebo EÚ,
   3. zruší napadnuté rozhodnutie a vráti vec so svojím stanoviskom orgánu, ktorého rozhodnutie preskúmavala, alebo
   4. odvolanie zamietne, ak napadnuté rozhodnutie prvostupňového orgánu bolo vydané v súlade s predpismi MFZ.
8. Podrobnosti o činnosti odvolacej komisie, jej zložení, pôsobnosti, právomociach, priebehu konania, poplatkoch a spôsobe rozhodovania upravuje štatút odvolacej komisie.

### Siedma hlava - Administratívne orgány MFZ

#### Článok 52 - Sekretár MFZ

1. Sekretár je menovaný výkonným výborom na návrh predsedu a svoju funkciu vykonáva v zmluvnom vzťahu k SFZ.

2 Sekretár najmä:

* 1. koordinuje vzťahy s členmi MFZ a jednotlivými komisiami
  2. pripravuje a organizačne zabezpečuje konferenciu a zasadnutia výkonného výboru MFZ
  3. zabezpečuje realizáciu rozhodnutí schválených konferenciou a výkonným výborom MFZ v súlade s pokynmi predsedu
  4. zabezpečuje spracovanie a rozoslanie zápisu zo zasadnutia konferencie a výkonného výboru MFZ určeným subjektom a jeho zverejnenie na webovom sídle MFZ,
  5. vybavuje korešpondenciu MFZ.

1. Sekretár sa zúčastňuje na konferencii, zasadnutiach výkonného výboru a v prípade potreby aj na rokovaniach komisií, pracovných skupín a s právom predkladať návrhy do programu rokovania.
2. Sekretár nesmie byť delegátom konferencie, ani členom žiadneho orgánu MFZ.
3. Sekretár je oprávnený zúčastniť sa bez hlasovacieho práva na zasadnutí ktoréhokoľvek orgánu MFZ

#### Článok 53 – Ekonomický úsek MFZ

1. Ekonomický úsek úzko spolupracuje so sekretárom zväzu pri vedení účtovníctva a zabezpečuje správu všetkých finančných vzťahov MFZ.
2. Pracovníci ekonomického úseku sú viazaní smernicami, organizačnými pokynmi MFZ a rozhodnutiami výkonného výboru a sekretára a plnia zverené úlohy podľa odborných schopností, najlepšieho vedomia a svedomia.
3. Zloženie, právomoc, pôsobnosť a organizačnú štruktúru ekonomického úseku schvaľuje výkonný výbor.
4. Ekonomický úsek poskytuje primeranú administratívnu a organizačno-technickú podporu pre činnosť komisií a ostatných orgánov MFZ, ako aj pre svojich členov v súlade s predpismi MFZ upravujúcimi podmienky poskytnutia podpory pre ich činnosť.

#### Článok 54 - Odborné komisie MFZ

1. Na operatívne riadenie jednotlivých oblastí činností MFZ zriaďuje výkonný výbor odborné komisie ako svoje pomocné a poradné orgány, ktorých pôsobnosť je vymedzená v štatúte komisie.
2. Vytváranie alebo rušenie komisií je v kompetencii výkonného výboru, ktorý pre jednotlivé komisie môže ustanoviť člena výkonného výboru ako garanta komisie, ktorý zabezpečuje komunikáciu s predsedom komisie a koordináciu činnosti komisie podľa úloh a potrieb výkonného výboru.
3. Vymedzenie pôsobností jednotlivých komisií, zadávanie úloh a kontrola činnosti komisií je v pôsobnosti výkonného výboru a sekretára.
4. MFZ na zabezpečenie odborných činností v rámci MFZ môže zriadiť najmä tieto komisie:
   1. Komisia mládeže a školského futbalu,
   2. Komisia rozhodcov a delegátov stretnutia
   3. Matričná komisia,
   4. Športovo-technická komisia,
   5. Trénersko-metodická komisia,
5. Predsedovia komisií podľa odseku 4 sú volení výkonným výborom. Návrh na predsedu komisie môže predložiť člen výkonného výboru alebo sekretár.
6. Členov komisií volí a odvoláva výkonný výbor. Pri voľbe členov komisie výkonný výbor prihliada k návrhom predsedu príslušnej komisie.
7. Postavenie, právomoci, úlohy a činnosť jednotlivých komisií sú podobnejšie upravené v štatútoch komisií a v ďalších predpisoch MFZ.
8. Každá komisia pracuje podľa pokynov výkonného výboru, v ktorom je upravené najmä:
   1. poslanie, pôsobnosť a úlohy komisie,
   2. zloženie komisie,
   3. zvolávanie rokovaní,
   4. rokovací poriadok, ak rokovanie komisie neupravuje spoločný rokovací poriadok,
   5. prijímanie záverov (rozhodnutie, uznesenie, stanovisko a odporúčanie),
   6. dokumentácia.
9. Rozhodnutia komisií nemôžu byť v rozpore so stanovami MFZ, predpismi MFZ, VsFZ, SFZ, UEFA, FIFA, ani s rozhodnutiami konferencie, výkonného výboru a orgánov VsFZ, SFZ, UEFA, FIFA.

#### Článok 55 - Komisie a pracovné skupiny

1. Výkonný výbor môže v prípade potreby vytvoriť komisiu alebo pracovnú skupinu, ktorá bude vytvorená na určitý čas nie dlhší ako dva roky a pre osobitné účely.
2. Výkonný výbor vytvára pre zabezpečenie expertných činností ad hoc komisie, schvaľuje ich štatút, vedúcich (predsedov) a členov.
3. Výkonný výbor ustanoví predsedu a zloženie, ako aj povinnosti a ciele takejto komisie alebo pracovnej skupiny. Vytvorená komisia alebo pracovná skupina podlieha priamo výkonnému výboru alebo určenému členovi výkonného výboru.

## ŠTVRTÁ ČASŤ - Hospodárenie MFZ

#### Článok 56 - Základné pravidlá hospodárenia

1. Účtovným obdobím[[10]](#footnote-10) MFZ je jeden kalendárny rok.
2. Príjmy a výdavky MFZ sú plánované a koordinované tak, aby boli v priebehu hospodárskeho obdobia vyrovnané.
3. Za zostavenie rozpočtu na príslušný kalendárny rok, ročných účtovných výkazov[[11]](#footnote-11) MFZ a správy o hospodárení zodpovedá sekretár zväzu.
4. Na úkony a opatrenia bezprostredne súvisiace so spravovaním majetku a finančných záležitostí MFZ je poverený sekretár zväzu MFZ.
5. MFZ hospodári na základe rozpočtu na kalendárny rok, ktorý schvaľuje konferencia.
6. Výkonný výbor predkladá konferencii každoročne správu o hospodárení MFZ za predchádzajúce účtovné obdobie.
7. Rozpočet MFZ, správa o hospodárení MFZ a účtovná závierka MFZ sa po ich prerokovaní a schválení v príslušnom orgáne MFZ zverejňujú na webovom sídle MFZ.
8. Vedenie účtovníctva MFZ bližšie upravia smernice MFZ o vedení a spracovaní účtovníctva MFZ.

#### Článok 57 - Príjmy MFZ

1. Príjmy MFZ tvoria najmä:
   1. členské príspevky,
   2. výnosy z hospodárenia s vlastným majetkom, najmä nájomné z prenájmu hnuteľného a nehnuteľného majetku a plôch na reklamné účely,
   3. výnosy z marketingových aktivít a z predaja suvenírov,
   4. príjmy z televíznych a rozhlasových práv za prenosy zo športových súťaží a športových podujatí,
   5. poplatky z prestupov športovcov,
   6. poplatky za registráciu športovcov,
   7. poplatky z činnosti komisií MFZ a iných orgánov MFZ
   8. poplatky za družstvá hrajúce v majstrovských súťažiach (základný vklad pred začiatkom súťažného ročníka), ktorých výšku stanoví výkonný výbor príslušného riadiaceho zväzu,
   9. príspevky od medzinárodných športových zväzov a medzinárodných organizácií,
   10. výnosy pokút za disciplinárne previnenia,
   11. dotácie z rozpočtu verejnej správy a granty,[[12]](#footnote-12)
   12. podiel na zisku obchodných spoločností po zdanení, v ktorých je MFZ spoločníkom alebo akcionárom,
   13. príjmy z vlastnej hospodárskej činnosti,
   14. dary a príspevky,
   15. iné príjmy.

#### Článok 58 - Výdavky MFZ

1. Výdavky MFZ predstavujú najmä výdavky stanovené v schválenom rozpočte MFZ v súlade s potrebami plnenia úloh MFZ na príslušné obdobie.
2. Výdavky MFZ slúžia najmä na:
   1. zabezpečenie činnosti všetkých družstiev a výberov MFZ
   2. rozvoj mládežníckeho futbalu,
   3. starostlivosť o športové talenty,
   4. zabezpečenie športovania detí, žiakov a študentov,
   5. zabezpečenie organizovania športových súťaží a športových podujatí,
   6. podporu investičných projektov MFZ,
   7. vzdelávanie v oblasti športu a osobitne futbalu,
   8. prevenciu a kontrolu v boji proti dopingu v športe a v boji proti nepoctivému ovplyvňovaniu výsledkov futbalových stretnutí,
   9. podporu starostlivosti o ochranu, pohodlie a bezpečnosť divákov a na prevenciu proti násiliu a neviazanosti divákov,
   10. odmeny športovcov, trénerov a ostatných členov realizačných tímov výberov MFZ
   11. činnosť aparátu, komisií a ďalších orgánov MFZ,
   12. podporu edičnej, muzeálnej a osvetovej činnosti v športe,
   13. dary a iné príspevky,
   14. všetky ostatné výdavky vynaložené pri plnení cieľov, stanovených stanovami MFZ:
       1. iné výdavky schválené konferenciou a
       2. výdavky, ktoré je výkonný výbor oprávnený vynaložiť v rámci svojej právomoci.

#### Článok 59 - Marketingové práva MFZ

1. MFZ je pôvodným a výlučným vlastníkom všetkých práv, vyplývajúcich zo súťaží a iných akcií, ktoré spadajú do jeho kompetencie a to bez akýchkoľvek obmedzení v zmysle obsahu, času, miesta a právneho poriadku. Tieto práva zahŕňajú najmä všetky druhy práv k predmetom duševného vlastníctva, majetkových práv, práv na vyhotovenie zvukových, obrazových, zvukovoobrazových záznamov, práv na reprodukciu a vysielanie, retransmisiu, šírenie prostredníctvom internetu a iných elektronických sietí, alebo prostredníctvom nosičov dát, využívanie v rámci databáz, šírenie na nosičoch dát, multimediálne, marketingové a promočné práva, merchandising, nehmotné práva a práva vyplývajúce zo zákona o autorskom práve a súvisiacich právach (autorský zákon).
2. MFZ má výlučné právo na udeľovanie povolenia na verejný prenos, šírenie obrazových, zvukových a zvukovoobrazových záznamov, káblovú retransmisiu, vyhotovenie originálu záznamu vysielania, vyhotovenie rozmnoženiny záznamu vysielania, verejné rozširovanie originálu záznamu vysielania alebo jeho rozmnoženiny prostredníctvom internetu, masovokomunikačných médií alebo nosičov dát z futbalových stretnutí a aktivít a akcií organizovaných alebo zastrešovaných MFZ.
3. Výkonný výbor rozhoduje o poskytnutí výlučnej licencie na využívanie práv uvedených v odseku 1 a 2 alebo ich časti po časovo obmedzenú dobu niektorému zo svojich členov.
4. Rozhodovanie vo veciach podľa odseku 1 a 2 patrí do výlučnej kompetencie výkonného výboru, ktorý môže rozhodnúť o tom, či týmito právami bude disponovať výhradne MFZ, alebo či za účelom využívania týchto práv MFZ založí obchodnú spoločnosť, v ktorej bude jediným spoločníkom alebo akcionárom, a podiel na zisku obchodnej spoločnosti po zdanení bude použitý výlučne na plnenie zákonom vymedzených úloh[[13]](#footnote-13).
5. Obchodný podiel v obchodnej spoločnosti založenej podľa odseku 4 nemôže byť prevedený na iný subjekt, ak konferencia kvalifikovanou väčšinou nerozhodne inak.

## PIATA ČASŤ - Spoločné, prechodné a záverečné ustanovenia

#### Článok 60 - Zánik MFZ

1. Každé rozhodnutie súvisiace so zrušením MFZ musí byť prijaté kvalifikovanou väčšinou všetkých delegátov konferencie MFZ. Rokovanie o zrušení MFZ musí byť uvedené v schválenom programe konferencie.
2. MFZ môže zaniknúť:
   1. dobrovoľným rozpustením alebo zlúčením s iným združením,
   2. právoplatným rozhodnutím ministerstva vnútra alebo súdu o jeho rozpustení.[[14]](#footnote-14)
3. Pri zániku združenia sa vykoná majetkové vysporadanie.
4. V prípade zániku MFZ bez právneho nástupcu vykoná konferenciou určený likvidátor likvidáciu majetku MFZ v zmysle ustanovení § 70 a nasl. Obchodného zákonníka vo väzbe na § 13 zákona č. 83/1990 Zb. o združovaní občanov v znení neskorších predpisov.
5. V prípade zrušenia MFZ s ustanovením právneho nástupcu prechádza všetok majetok, aktíva, pasíva, záväzky a pohľadávky z právnych vzťahov, na právneho nástupcu MFZ, ak konferencia nerozhodne inak.
6. Pri zániku MFZ podľa odseku 2 písmeno b. vykoná majetkové vysporiadanie likvidátor určený ministerstvom vnútra.[[15]](#footnote-15)
7. O spôsobe rozdelenia likvidačného zostatku rozhodne konferencia.

#### Článok 61 - Prechodné ustanovenia

1. Funkčné obdobie volených funkcionárov MFZ, ktorí vykonávajú volenú funkciu v MFZ ku dňu účinnosti týchto stanov zostávajú zachované s výnimkou členov Rady MFZ, ktorým ku dňu účinnosti týchto stanov ich mandát zaniká.
2. V prípade predčasného ukončenia výkonu funkcie člena voleného orgánu, ktorý bol zvolený podľa doterajších stanov, bude na zvyšok volebného obdobia do orgánu zvolený alebo ustanovený nový člen orgánu podľa týchto stanov.
3. Ak v týchto stanovách nie je stanovené inak, dňom účinnosti týchto stanov prechádzajú právomoci Rady MFZ na konferenciu. Ak je v predpisoch MFZ platných ku dňu nadobudnutia účinnosti týchto stanov uvedená Rada MFZ, jej právomoci bude od uvedeného dňa vykonávať konferencia, ak v týchto stanovách nie je táto právomoc zverená inému orgánu.
4. Predseda a členovia volebnej komisie budú prvý raz zvolení na najbližšej riadnej konferencii po schválení volebného poriadku. Ich mandát skončí nasledujúci deň po volebnej konferencii, na ktorej bude zvolená nová volebná komisia.
5. Predseda odvolacej komisie zvolený do svojej funkcie podľa doterajších stanov bude vykonávať svoju funkciu do skončenia jeho funkčného obdobia.
6. Všetci riadni členovia, ktorí boli členmi MFZ pred účinnosťou týchto stanov sa považujú za riadnych členov MFZ podľa týchto stanov, ak tieto stanovy nestanovujú inak.

#### Článok 62 - Zrušovacie ustanovenie

Zrušujú sa:

Stanovy Mestského futbalového zväzu schválené konferenciou MFZ zo dňa 12.10.2011 zapísané MV SR pod č.: VVS/1-900/90-119 37-1

#### Článok 63 - Účinnosť

1. Tieto stanovy rešpektujú formálnu štruktúru, základné zásady a inštitúty uvedené vo vzorových stanovách vydaných FIFA, boli prerokované a schválené na Konferencii MFZ dňa 28.5.2013 a nadobúdajú účinnosť dňom ich schválenia na konferencii MFZ.
2. Budúce zmeny týchto stanov schválené konferenciou nadobúdajú účinnosť dňom ich schválenia, ak konferencia nerozhodne o neskoršom nadobudnutí účinnosti zmeny stanov.

1. *§ 8 zákona č. 300/2008 Z.z. o organizácii a podpore športu a o zmene a doplnení niektorých zákonov* [↑](#footnote-ref-1)
2. *§ 2 odsek 1 Obchodného zákonníka, zákon č. 513/1991 Zb.* [↑](#footnote-ref-2)
3. **Príloha k Odporúčaniu č. R(92) 14 REV k revidovanému Kódexu športovej etiky - definícia fair play:**

   ***5.******Fair play*** *znamená omnoho viac než len dodržiavanie pravidiel. Zahŕňa pojmy priateľstvo, rešpektovanie iných a sústavné zachovávanie športového ducha. Pod fair play sa rozumie spôsob myslenia, nielen spôsob správania. Zaoberá sa otázkami, ako vylučovať podvádzanie, nešportové správanie, doping, násilie (fyzické aj verbálne), sexuálne obťažovanie a zneužívanie detí, mladých ľudí a žien, vykorisťovanie, nerovnosť príležitostí, nadmernú komercionalizáciu a korupciu.*

   ***6. Fair play*** *je pojem pozitívny. Šport je spoločenská a kultúrna činnosť, ktorá pri rešpektovaní fair play obohacuje spoločnosť a priateľstvo medzi národmi. Šport sa považuje aj za aktivitu jednotlivca, ktorá za predpokladu dodržiavania fair play ponúka možnosti sebapoznávania, sebavyjadrenia a sebarealizácie, osobného úspechu, osvojenia zručností, preukázania schopností, sociálnej interakcie, radosti, pevného zdravia a pohody. Šport so svojou základňou klubov a dobrovoľníkov podporuje spoločenskú angažovanosť a zodpovednosť. Navyše zodpovedné vykonávanie niektorých aktivít môže pomôcť rozvíjať citlivejší prístup k životnému prostrediu.* [↑](#footnote-ref-3)
4. [*http://www.kraso.sk/wp-content/uploads/2011/04/Olympijsk%C3%A1-charta-2010-slovensk%C3%A1-verzia.pdf*](http://www.kraso.sk/wp-content/uploads/2011/04/Olympijsk%C3%A1-charta-2010-slovensk%C3%A1-verzia.pdf) [↑](#footnote-ref-4)
5. *§ 27 zákona č. 300/2008 Z.z. o organizácii a podpore športu a o zmene a doplnení niektorých zákonov* [↑](#footnote-ref-5)
6. § 3 odsek 1 zákona č. 83/1990 Zb. o združovaní občanov [↑](#footnote-ref-6)
7. § 9 zákona č. 300/2008 Z.z. o podpore športu o zmene a doplnení niektorých zákonov [↑](#footnote-ref-7)
8. Trestný čin **Porušovania povinnosti pri správe cudzieho majetku** je upravený v ust. § 237 - 238 Trestného zákona:

   *§ 237*

   *(1) Kto inému spôsobí malú škodu tým, že poruší všeobecne záväzným právnym predpisom ustanovenú povinnosť alebo povinnosť uloženú právoplatným rozhodnutím súdu alebo vyplývajúcu zo zmluvy opatrovať alebo spravovať cudzí majetok, potrestá sa odňatím slobody až na dva roky.*

   *(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1*

   *a) a spôsobí ním väčšiu škodu, alebo   
   b) z osobitného motívu.*

   *(3) Odňatím slobody na tri roky až desať rokov sa páchateľ potrestá, ak spácha čin uvedený v odseku 1*

   *a) a spôsobí ním značnú škodu, alebo   
   b) závažnejším spôsobom konania.*

   *(4) Odňatím slobody na desať rokov až pätnásť rokov sa páchateľ potrestá, ak spácha čin uvedený v odseku 1*

   *a) a spôsobí ním škodu veľkého rozsahu, alebo b) ako člen nebezpečného zoskupenia.*

   *§ 238 Trestného zákona  
   Kto z nedbanlivosti inému spôsobí značnú škodu tým, že poruší všeobecne záväzným právnym predpisom ustanovenú povinnosť alebo povinnosť uloženú právoplatným rozhodnutím súdu opatrovať alebo spravovať cudzí majetok, potrestá sa odňatím slobody až na dva roky.* [↑](#footnote-ref-8)
9. *§ 11 Trestného zákona č. 300/2005 Z.z.* [↑](#footnote-ref-9)
10. *§ 3 odsek 1 zákona č. 431/2002 Z. z. o účtovníctve v znení neskorších predpisov* [↑](#footnote-ref-10)
11. *§ 17 zákona č. 431/2002 Z.z. o účtovníctve* [↑](#footnote-ref-11)
12. *§ 10 zákona č. 300/2008 Z.z. o organizácii a podpore športu a o zmene a doplnení niektorých zákonov; § 8a zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení zákona č. 383/2008 Z.z.* [↑](#footnote-ref-12)
13. *§ 8 odsek 2 písm. b) a c) zákona č. 300/2008 Z.z. o organizácii a podpore športu a o zmene a doplnení niektorých zákonov* [↑](#footnote-ref-13)
14. *§ 12 odsek 1 zákona 83/1990 Zb. o združovaní občanov* [↑](#footnote-ref-14)
15. *§ 13 odsek 3 zákona č. 83/1990 Zb. o združovaní občanov v znení neskorších predpisov* [↑](#footnote-ref-15)